Jadikan Malaysia lokasi wajib pembikin filem antarabangsa

TEBINGAN Kuching merupakan salah satu lokasi menjadi pilihan penggambaran drama dan filem.

KUCHING: Perbadanan Kemajuan Filem Nasional Malaysia (Finas) berhasrat menjadikan destinasi menarik di negara ini sebagai lokasi wajib bagi produser filem dan drama antarabangsa menghasilkan penerbitan mereka.

Ketua Pegawai Eksekutif Finas Profesor Dr. Mohd Nasir Ibrahim berkata kesemua destinasi akan dipromosi menerusi kerjasama perbadanan itu dengan Kementerian Pelancongan, Seni dan Budaya.

“Insya-Allah dengan promosi yang lebih giat, saya yakin lebih ramai lagi produser luar akan datang untuk membuat penggambaran di negara kita,” katanya selepas menghadiri program Sembang Santai Bersama Penggiat Industri Kreatif Sarawak di sini kelmarin.

Beliau berkata dalam kunjungannya ke Bangkok baru-baru ini bersama Menteri Komunikasi dan Multimedia Tan Sri Annuar Musa, beberapa produser di Thailand telah menyatakan minat untuk menjadikan Malaysia sebagai destinasi pembikinan filem dan drama terbaharu mereka.

Katanya minat yang ditunjukkan oleh produser terbabit menggambarkan potensi destinasi menarik di Malaysia terutama keunikan di Sarawak untuk ditonjolkan sebagai tarikan seterusnya menjana pendapatan negara.

Nasir berkata Finas sedang memperkemas kaedah latihan yang dianjurkannya bagi membolehkan pemain industri perfileman tempatan menghasilkan ciptaan berkualiti tinggi.

“Finas, melalui dana pembangunan industri, ada peruntukan untuk persatuan dan syarikat perfileman di Sarawak atau Semenanjung untuk menganjurkan kursus serta latihan bagi mengasah bakat para pelakon,kru dan pengarah,” katanya.

Kira-Kira 40 penggiat industri kreatif Sarawak yang terdiri daripada penerbit, pengarah, pelakon, penyanyi dan penulis skrip menghadiri program Sembang Santai anjuran Finas itu. – Bernama

See author's posts


3,000 jururawat meninggal dunia

GENEVA: Sekurang-kurangnya 3,000 jururawat meninggal dunia kerana dijangkiti Covid-19, menurut Persekutuan Kejururawatan Global, semalam.Angka itu sekali gus memberi amaran ancaman ramai bahawa petugas kesihatan trauma disebabkan penularan wabak pandemik itu.

Setahun sejak Pertubuhan Kesihatan Sedunia (WHO) pertama kali mengesahkan Covid-19 sebagai wabak, Majlis Jururawat Antarabangsa (ICN) mendedahkan keletihan dan tekanan adalah punca jutaan jururawat mempertimbang untuk berhenti kerja.

ICN memberi amaran bahawa selepas pandemik berakhir, jururawat berpengalaman semakin berkurangan bagi menggalas tugas penjagaan biasa di hospital yang tertangguh akibat krisis pandemik berkenaan.

Menurut ICN, angka kematian jururawat akibat wabak itu adalah rangkuman daripada 60 negara dan ia mungkin kiraan kasar daripada jumlah keseluruhan.

Ketua Eksekutif ICN, Howard Catton, berkata jururawat mengalami ‘trauma besar-besaran’ ketika pandemik, terpaksa bekerja sehingga mereka letih secara fizikal dan mental“Mereka mencapai satu tahap di mana mereka sudah lakukan apa yang terdaya,” katanya kepada pemberita.

Catton berkata, bilangan jururawat di seluruh dunia ialah seramai 27 juta, kekurangan enam juta apabila pandemik berlaku dan empat juta bakal bersara menjelang 2030.

ICN dalam satu laporan mengatakan, pandemik Covid-19 boleh menyebabkan langkah berhenti kerja beramai-ramai daripada kerjaya itu, seawal pertengahan tahun ini.

Menurut laporan itu lagi, jumlah jururawat global akan berkurangan sehingga hampir 13 juta orang.

“Kita kemungkinan boleh berada dalam situasi meruncing,” katanya sambil menambah ia memerlukan latihan selama tiga hingga empat tahun untuk melahirkan jururawat baharu.

Catton berkata, jururawat menjalankan tanggungjawab mereka dengan baik sekali untuk memimpin dunia mendepani pandemik ini.

“Mereka akan berkongsi platform setara dengan pencipta vaksin dalam sejarah Covid-19.Namun sebaik sahaja pandemik ini berlalu, jururawat perlu berdepan keperluan jagaan kesihatan yang belum dipenuhi dan senarai menunggu, di samping berdepan kemungkinan kekurangan tenaga kerja,” katanya.

Dalam pada itu, pemerhati ubat-ubatan Eropah mendedahkan hasil siasatan awal menunjukkan vaksin AstraZeneca yang digunakan di Austria bukan menjadi punca kematian seorang jururawat, selepas menerima suntikan.

Austria pada Isnin lalu mengumumkan pihaknya berhenti menggunakan dos vaksin yang dihasilkan oleh firma Britain-Sweden dengan Universiti Oxford, selepas jururawat berumur 49 tahun maut akibat ‘masalah darah beku yang teruk’ menerima suntikan vaksin Covid-19 beberapa dalam tempoh beberapa hari.

‘Mangsa kedua’ iaitu seorang wanita juga dirawat di hospital kerana mengalami embolisme paru-paru dan kini semakin pulih, kata Agensi Ubat Eropah (EMA).

Menurut EMA yang berpusat di Amsterdam, dua laporan lain mengenai ‘kes kejadian tromboenboli sudah menerima suntikan dari kumpulan ini’,“Bagaimanapun, tidak ada petunjuk semasa sama ada vaksin itu adalah punca kepada keadaan berkenaan yang tidak disenaraikan sebagai kes sampingan selepas menerima vaksin”, menurut agensi itu dalam satu kenyataan.

Empat negara Kesatuan Eropah (EU) lain iaitu Estonia, Latvia, Lithuania dan Luxembourgh juga menggantung program vaksinasi dari kumpulan vaksin berkenaan.

Kumpulan vaksin berkenaan turut dihantar ke 17 negara Eropah dan mengandungi jutaan suntikan.

“Walaupun kecacatan pada kualiti dianggap tidak mungkin berlaku pada tahap ini, kualiti kumpulan vaksin itu sedang disiasat,” kata EMA.

Sejak kempen inokulasi bermula, terdapat kes terpencil dilaporkan di beberapa negara apabila ada yang meninggal dunia sejurus menerima vaksin.

Tiada kes yang dikaitkan dengan vaksin Covid-19. – AFP

See author's posts


Finas akan bantu industri filem tempatan

KUCHING: Perbadanan Kemajuan Filem Nasional Malaysia (Finas) akan membantu pemain industri filem tempatan yang terjejas akibat pandemik Covid-19.

Pengerusi Finas, Zakaria Abdul Hamid berkata, jawatankuasa ‘ad-hoc’ baru-baru ini ditubuhkan untuk tujuan ini.

“Salah satu inisiatif untuk membantu industri filem tempatan dalam enam bulan kritikal akan datang termasuk menyalurkan dana kepada produser untuk membuat drama, filem atau dokumentari,” katanya ketika mengadakan Lawatan Kerja di Finas Sarawak, semalam.

Tambahnya, permohonan untuk mendapatkan bantuan tersebut sudah terbuka dan pihaknya akan mempercepatkan proses persetujuan pembiayaan.

“Minggu depan, kami juga akan mengeluarkan surat tawaran kepada syarikat produksi untuk memulakan drama, filem atau dokumentari mereka,” ujarnya.

Beliau turut menggesa pemain industri Sarawak mengambil kesempatan ini dan memohon dana secepat mungkin.

“Saya tidak mahu pemain industri Sarawak ketinggalan.  Kami mahu mereka mengambil bahagian dalam program ini dan menggunakan dana untuk memulakan filem mereka, “jelasnya lagi.

Timbalan Pengerusi Finas Datuk Norman Abdul Halim dan Ketua Pegawai Eksekutif Ahmad Idham Ahmad Nadzri juga menghadiri lawatan kerja mereka yang bertujuan untuk mengadakan sesi dua hala untuk memperkukuhkan hubungan Finas dengan pemain industri serta mendapat input langsung dari industri filem mengenai usaha pemulihan pasca-Covid-19.

Oleh Nur Ain Otsman

See author's posts


57 JKKK Iban nerima geran RM228,000

MIRING… Hasbi Habibollah enggau bala komiti Pengatur Bazaar Gawai 2022 Limbang miring tanda bejadi pengerami nya ba taba bazaar.

LIMBANG: Taja pan pemendar udah diberi ngagai raban bansa Dayak ba Sarawak nyambut Gawai chara terbuka, tang sida iya tetap nitihha Standard Operating Prosedure (SOP) baka ke udah ditetapka dikena nyeliaka pengelekai Covid-19.

Ku Sapit Menteri Pemansang Menua Pesisir Datuk Hasbi Habibollah, pengudah dua taun penegrami nyambut Gawai Dayak nadai diatur, udah tentu iya rami amat laban diri sebilik ke dikesayauaka sama bela pulai ke menua enggau nyambut pengerami nya.

“Ngagai aku, nendurka atur SOP ngambika ulih nyambut pengerami Gawai taun tu nya siti berekat ngagai kitai semua.

“Kitai ulih begempuru baru dikena ngerapitka kaul enggau penyerakup baka ke agi dulu suba.

“Ba menua tu kitai mega sama bela ulih enggau ngerami hari besai baka Hari Raya Aidilfitri, Taun Baru China, Kerismas enggau iya ke bukai,” ke iya lebuh bejaku maya pengerami bejadi Bazaar Gawai Dayak 2022 ba Pasar Medamit empai lama ke udah.

Hasbi ti mega Kaban Parlimen Limbang meri terima kasih ngagai genap iku orang ba Pelilih Limbang ke terus nitihka SOP Covid-19 taja pan udah betukar ngagai renggat  endemik baka ke diatu.

Maya pengerami nya Hasbi nyuaka geran outright penyampau RM228,000 ngagai 57 bengkah Komiti Pemaju enggau Pengelikun Genturung Pendiau (JKKK) Iban ba sitak  Parlimen Limbang.

Sama bisi enggau maya pengerami nya Residen Bagi Menua Limbang Awangku Mohd Shahrizan Mainizan Awangku Maidin, Temenggong Willie Marum Liaw, Chairman Komiti Tamu Medamit Kunsilor Rumai Sanggau enggau Chairman Pengatur Bazaar Gawai Dayak 2022 Kunsilor Andrew Tukau Salang.

See author's posts


Jamit turun padang agih bantuan

KAPIT: Ahli Dewan Undangan Negeri (ADUN) Bukit Goram,
Jefferson Jamit Unyat turun padang memastikan proses pengagihan bantuan makanan
sepanjang tempoh Perintah Kawalan Pergerakan (PKP) berjalan lancar di kawasan
Dewan Undangan Negeri (DUN) Bukit Goram.

Beliau telah meluangkan masa sejak beberapa hari lalu
bagi memastikan bekalan bantuan tersebut sampai kepada rakyat di peringkat akar
umbi.

Sehingga semalam, Jamit telah mengedarkan bantuan makanan
sebanyak 1,732 set kepada Ketua Isi Rumah (KIR) dari 72 buah rumah panjang di
kawasan tersebut.

Penerima dalam fasa pertama ialah, KIR dari Kampung
Melayu Baru, Kampung Muhibbah Bletih, Kampung Bistari Bletih, Kampong Cina
Bletih, Kampung Cina Bukit Goram, Rumah Ali dan Rumah Richard dari Genturong
Jalan Puan Sri Tiong, diikuti Sungai Sesibau, Sungai Kapit, Sungai Yong, Nanga
Tulit – Nanga Baleh, Sungai Batang Rajang.

Penerima seterusnya adalah KIR Sungai Belawai, Sungai
Melipis, Sungai Ibau, Sungai Goh, Nanga Nyikau, Nanga Sebatu, Sungai Seranau,
Nanga Man, Rumah Bundun.

Pada Isnin lalu, menyaksikan pengagihan bantuan kepada
415 KIR dari 18 buah rumah panjang di Sungai Yong.

Rumah panjang penerima adalah Rumah Janduk, Rumah William
Unchat, Rumah Untang, Rumah Lapek, RumahMemalok, Rumah Semut, Rumah Manok
Manchak, RumahEmpawie, Rumah Rolland Banggau, Rumah Nyadang, Rumah Bena, Rumah
Geroge, Rumah Angkin, Rumah Sargin, Rumah Sana, Rumah Ekau, Rumah Landie dan
Rumah Garau.

Manakala pada Selasa lepas, Jamit melakukan perjalanan
dengan menaiki perahu panjang ke Nanga Tulie di Nanga Baleh di sini untuk
menghantar bantuan makanan kepada 76 KIR dari empat rumah panjang iaitu Rumah
Riti, Rumah Gaing, Rumah Moses dan Rumah Ayu.

Turut sama membantu Jamit untuk mengagihkan bantuan
makanan tersebut ialah Pegawai Daerah Kapit, Cerisologo Sabut, Pegawai
Kebajikan Kapit, Dariel Thiong, Temenggong Wilfred Billy Panyau, Timbalan
Walikota Majlis Daerah Kapit, Watson Awan, Ahli Majlis Daerah Kapit, Martin
Bilun dan Penghulu Pasang Tubah.

See author's posts


25 projek RTP Kalaka diluluskan

SARATOK: Sebanyak 25 projek di bawah program Projek Transformasi Luar Bandar (RTP) Kerajaan Sarawak berjumlah RM5 juta telah diluluskan untuk kawasan Dewan Undangan Negeri (DUN) Kalaka bagi 2020.

Ahli Dewan Undangan Negeri (ADUN) Kalaka, Datuk Abdul Wahab Aziz berkata, daripada jumlah tersebut RM2.06 juta diperuntukkan bagi menaik taraf dan membina baharu surau dan masjid, manakala selebihnya iaitu RM2.94 juta bagi kerja menaik taraf jalan kampung, baik pulih bangunan sekolah, membina baharu dewan terbuka, membina jalan pertanian dan banyak lagi.

“Sebanyak 25 projek RTP dengan kos sebanyak RM5 juta telah diluluskan pada 2020 bagi DUN Kalaka.

“Projek RTP ini telah berjaya memberi manfaat dan keselesaan kepada penduduk terutamanya di kawasan kampung dan rumah panjang serta sekolah di kawasan Kalaka,” katanya.

Abdul Wahab berkata, pelaksanaan projek RTP yang dimulakan sejak 2015 hingga tahun ini, berjalan lancar di kawasan DUN Kalaka, sekali gus memberi manfaat dan keselesaan kepada masyarakat setempat.

Menurutnya, semua projek RTP yang diluluskan tersebut membuktikan Kerajaan Sarawak prihatin dengan keperluan masyarakat di kawasan luar bandar.

“Peruntukan RTP sebanyak RM5 juta ini akan mampu memacu pembangunan di setiap kawasan di konstituensi Kalaka.

“Pelaksanaan program pembangunan RTP itu banyak membawa arus perubahan, kemajuan dan pembangunan ke kawasan luar bandar di seluruh pelosok Sarawak, amnya.

“Pelan pembangunan ini memainkan peranan yang amat penting dalam usaha kerajaan dalam merapatkan jurang pembangunan bagi kawasan luar bandar dengan bandar,” ujarnya.

Kata Abdul Wahab, bagi kawasan DUN Kalaka, kebanyakan peruntukkan RTP dimanfaatkan untuk pelaksanaan projek pembangunan di kawasan luar bandar yang merangkumi langkah pemantapan kemudahan infrastruktur seperti menaik taraf kemudahan jalan raya, menaik taraf sekolah dan sebagainya.

“Selain itu, ia turut disalurkan kepada para penduduk yang memohon bantuan untuk membaiki rumah panjang, rumah kampung, gereja, surau, masjid, dewan dan sebagainya,” katanya.

Oleh itu, Abdul Wahab berharap kerjasama dan kesabaran daripada semua pihak amat penting dalam memastikan usaha ini mencapai sasaran dan semua mendapat inmpak yang positif daripada perkara ini.

Mengimbau sejarah bermulanya Projek RTP di Sarawak, Abdul Wahab menegaskan ia adalah merupakan cetusan idea mantan Ketua Menteri Sarawak Allahyarham Tok Nan yang telah bermula dilaksanakan pada tahun 2015.

“Fokus utama RTP ialah kawasan luar bandar yang masih jauh ketinggalan dari segi pembangunan infrastruktur seperti jalan, jambatan, benteng, tapak rumah panjang baharu, bangunan dan sebagainya,” ujarnya.

Katanya, peruntukan projek RTP adalah berupa projek yang melibatkan amaun RM5 juta bagi setiap ADUN setahun dan, bukan dalam bentuk wang tunai yang disalurkan terus kepada ADUN kawasan seperti mana yang selalu dicanangkan oleh sesetengah pihak sebelum ini.

“Setiap tahun ADUN kawasan akan menghantar senarai cadangan projek kepada Residen Bahagian untuk tujuan kompil dan kelulusan Unit Perancang Ekonomi (EPU) Sarawak,” jelasnya lagi.

Tambah Abdul Wahab, seperti kawasan ADUN lain di Sarawak, DUN Kalaka juga tidak pernah ditinggalkan dalam arus pembangunan melalui RTP dan selain daripada RTP, DUN Kalaka juga turut menikmati pembangunan melalui pelbagai agensi kerajaan yang lain seperti Projek Rakyat dan sebagainya.

“Kita di peringkat pemimpin dan rakyat amat menyanjungi Ketua Menteri Datuk Patinggi Abang Johari Tun Openg kerana menyinambungi usaha Tok Nan dan meneruskan Projek RTP dalam mencapai matlamat mendekatkan jurang pembangunan di antara kawasan luar bandar dan bandar,” tegasnya.

See author's posts


UK rekod 150,000 kematian akibat Covid-19

LONDON: Lebih 150,000 orang maut selepas dijangkiti Covid-19 di United Kingdom (UK), kata kerajaan pada Sabtu lalu sekali gus menjadi salah satu negara yang paling teruk terjejas di Eropah.

Perdana Menteri Boris Johnson menyiarkan mesej di Twitter yang mengatakan, “Coviod-19 telah mengorbankan negara kita dan hari ini jumlah kematian yang direkodkan telah mencapai 150,000 kes.”

Kerajaan melaporkan bahawa kematian dalam tempoh 28 hari selepas ujian positif Covid-19 telah mencecah 150,057 kes sejak permulaan wabak itu.

Rusia adalah satu-satunya negara Eropah dengan jumlah kematian yang dilaporkan lebih tinggi iaitu hampir 315,000 kes.

Dalam ciapan di Twitter dengan latar belakang hitam, Johnson berkata, ‘bahawa setiap dan setiap orang yang meninggal dunia adalah kehilangan yang mendalam kepada keluarga, rakan dan komuniti yang terjejas dan fikiran serta ucapan takziah saya bersama mereka.”

Jumlah kes harian yang dilaporkan di UK melonjak kepada angka rekod lebih daripada 200,000 minggu lalu, tetapi berkurangan sedikit dalam beberapa hari kebelakangan ini dengan 146,390 kes dilaporkan dalam 24 jam terakhir.

Negara itu telah memperkenalkan peraturan baharu termasuk mewajibkan pelitup muka oleh murid sekolah semasa pelajaran, manakala Johnson menentang tindakan keras terhadap perhimpunan sosial di England sepanjang tempoh perayaan.

Jumlah besar orang yang diuji positif atau dalam pengasingan diri mencecah bilangan kakitangan di semua sektor termasuk perkhidmatan kesihatan yang dibiayai negara, mendorong Kementerian Pertahanan mengumumkan pada Jumaat lalu bahawa ia akan menghantar tentera untuk membantu kakitangan di hospital.

Kemasukan ke hospital dan kematian adalah jauh lebih rendah berbanding gelombang pertama wabak ketika orang tidak diberi vaksin.

Kerajaan menggesa orang ramai untuk mendapatkan dos penggalak, yang diberikan kepada kira-kira 61 peratus daripada penduduk berumur lebih 12 tahun.

Selain itu, kerajaan juga berusaha untuk memujuk mereka yang tidak divaksinasi untuk menerima suntikan.

“Cara kita keluar daripada wabak ini adalah supaya semua individu mendapatkan dos penggalak mereka atau dos pertama atau kedua mereka jika mereka belum melakukannya,” kata Johnson. -AFP

See author's posts


SARAWAK, SABAH DIUTAMAKAN

KUALA LUMPUR: Pembangunan Sabah dan Sarawak akan terus diberi keutamaan di bawah Rancangan Malaysia Ke-12 (RMK12), selari komitmen Kerajaan Persekutuan untuk menyelesaikan isu berhubung tuntutan kedua-dua negeri itu berdasarkan Perjanjian Malaysia 1963 (MA63).

Menerusi rancangan lima tahun bermula 2021 hingga 2025 yang dibentangkan Perdana Menteri Datuk Seri Ismail Sabri Yaakob di Dewan Rakyat semalam, beliau berkata, ini termasuk keperluan infrastruktur asas, kawal selia gas dan elektrik serta aspek pendigitalan dan keselamatan.

Ismail Sabri, ketika menyentuh fokus ketujuh RMK-12 iaitu usaha melonjakkan pembangunan Sabah, Sarawak dan negeri-negeri kurang membangun berkata penyediaan infrastruktur asas akan diperluas dengan membina jambatan dan menaik taraf 1,400 kilometer (km) jalan berturap luar bandar serta menyiapkan pembinaan 1,150 km Lebuhraya Pan Borneo.

“Usaha mengurangkan jurang pembangunan ekonomi antara negeri, antara wilayah serta antara bandar dan luar bandar akan terus diberi tumpuan. Usaha melonjakkan pertumbuhan negeri kurang membangun, terutama Sabah dan Sarawak akan dipergiat.

“Ia bermatlamat untuk mempercepatkan pertumbuhan Keluaran Dalam Negara Kasar (KDNK) yang perlahan di negeri Kedah, Kelantan, Perlis, Sabah, Sarawak dan Terengganu serta mengurangkan kadar kemiskinan, terutama di Sabah, Kelantan dan Sarawak,” katanya.

Seperti diumumkan sebelum ini, Ismail Sabri berkata, peruntukan berjumlah RM7.7 bilion iaitu RM3.61 bilion kepada Sabah dan RM4.09 bilion kepada Sarawak disediakan bagi pelaksanaan Pelan Jalinan Digital Negara (JENDELA) sepanjang tempoh RMK12, yang diyakini dapat meningkatkan liputan jalur lebar.

See author's posts


RM9.832 bilion untuk Belanjawan Negeri 2021

KUCHING: Kerajaan Sarawak menyediakan peruntukan RM9.832 bilion bagi Belanjawan Negeri 2021.

Ketua Menteri Datuk Patinggi Abang Johari Tun Openg berkata, daripada jumlah itu RM6.0 bilion digunakan bagi tujuan pembangunan manakala selebihnya RM3.832 bilion bagi perbelanjaan mengurus.

“Belanjawan 2021 merupakan belanjawan lebihan iaitu sebanyak RM180 juta memandangkan Sarawak meramalkan anggaran hasil negeri pada tahun depan berjumlah RM10.012 bilion yang disumbang oleh hasil kutipan cukai.

“Ia termasuk Cukai Jualan Negeri – SST (RM4.742 bilion atau 47 peratus), hasil bukan cukai (RM4.999 bilion atau 50 peratus), penerimaan bukanhasil (RM16 juta) dan geran kerajaan dan bayaran balik (RM260 juta),” katanya.

Beliau berkata demikian ketika membentangkan Belanjawan Negeri Sarawak 2021 pada Mesyuarat Kedua Bagi Penggal Kelima Dewan Undangan Negeri (DUN) Sarawak Kelapan Belas di sini, semalam.

Tambahnya, belanjawan ini akan terus menumpukan kepada pembangunan dengan 62 peratus daripada RM9.832 bilion diperuntukkan bagi tujuan pembangunan iaitu RM6.304 bilion manakala RM3.832 bilion bagi tujuan pengurusan.

“Pada tahun ini, Kerajaan Sarawak menyediakan peruntukan RM9.891 bilion bagi Belanjawan 2020 dan daripada jumlah itu RM6.597 bilion untuk perbelanjaan pembangunan dan RM3.294 bilion bagi perbelanjaan operasi,” ujarnya.

Jelasnya lagi, daripada RM6.0 bilion diperuntukkan untuk pembangunan RM4.251 bilion atau 67 peratus bagi mempercepatkan pembangunan luar bandar manakala baki RM 2.053 bilion atau 33 peratus untuk membangunkan lagi kawasan bandar di negeri ini.

“RM4.251 bilion yang diperuntukkan bagi pembangunan luar bandar adalah untuk melaksanakan beberapa projek pembangunan seperti projek Rangkaian Jalan Pesisir (RM1.52 bilion), pelbagai projek di bawah Lembaga Pembangunan Koridor Wilayah – RECODA (RM1.687 bilion), Jalan Utama Kedua (RM494 juta), Agensi Pembangunan Bersepadu Wilayah Samarahan-IRSDA (RM792 juta), Jalan Lawas/Limbang (RM430 juta), Projek Rakyat (RM500 juta), Projek-Projek Transformasi Luar Bandar (RM400 juta) dan Projek-Projek Kecil Luar Bandar (RM235 juta),” katanya.

Pelaksanaan projek ini akan membolehkan rakyat di luar bandar menikmati infrastruktur dan kemudahan awam lebih baik yang sudah tentunya akan meningkatkan taraf hidup mereka.

“Tambahan projek ini akan mewujudkan kesan pelbagai kepada ekonomi tempatan, menjana ribuan peluang pekerjaan untuk penduduk tempatan dan merancakkan lagi sektor pembinaan dan perkhidmatan,” ujarnya lagi.

See author's posts


Jerayawara Rukun Negara bermula semalam

KUALA LUMPUR: Lokasi pertama bagi program jerayawara Sambutan 50 Tahun Rukun Negara anjuran Bernama di Perpustakaan Kuala Lumpur semalam berlangsung meriah dengan mematuhi Prosedur Operasi Standard (SOP) bagi membendung penularan Covid-19.

Jerayawara itu bertujuan menyemarakkan sambutan dan memantapkan lagi penghayatan Rukun Negara dalam kalangan rakyat Malaysia.

Pustakawan Kanan Perpustakaan Kuala Lumpur Anita Mohd Jali berkata pihaknya akan membantu menghebahkan sambutan 50 tahun Rukun Negara dan seterusnya mengajak orang ramai yang hadir ke perpustakaan untuk menghayati Rukun Negara.

“Memang sudah sampai masanya untuk kita adakan jerayawara sebegini untuk memperkenal kepada orang ramai terutamanya generasi baharu dan mengingat semula tentang Rukun Negara.

“Pihak kami akan turut sama membantu mempromosikan sambutan ini dan sama-sama membantu untuk memberi peringatan dan kesedaran kepada orang ramai,” katanya selepas menerima bahan promosi daripada Timbalan Ketua Pengarang Bernama Abdul Rahman Ahmad dan Ketua Projek Sambutan 50 Tahun Rukun Negara Roslan Ariffin.

Dalam pada itu, penyelaras jerayawara tersebut Hasnita Ibrahim berkata sebanyak 26 lokasi dipilih bagi jelajah tersebut termasuk 16 buah sekolah di seluruh negara.

“Minggu ini kita tumpukan jelajah di perpustakaan dan minggu depan kita akan pergi ke sekolah-sekolah yang terpilih, sejumlah 16 buah sekolah terdiri sekolah rendah dan sekolah menengah seperti di Kuala Lumpur, Putrajaya, Selangor, Melaka dan Johor.

“Jerayawara ini akan berakhir pada 15 September ini dan kita berharap ia dapat memupuk semangat Rukun Negara dalam kalangan anak muda serta menghayati dan memahami ertinya,” katanya.

Selain itu, jerayawara tersebut memberi peluang kepada Bernama mempromosikan penganjuran pelbagai aktiviti berkaitan Rukun Negara serta galakan menyertai pelbagai aktiviti dan program anjuran Bernama.

Antara aktiviti anjuran Bernama bersempena sambutan ini adalah Insta Challenge, Rukun Negara Hour, Webinar, e-Tressure Hunt, Bual Bicara Bersiri, dokumentari dan lain-lain. — Bernama

See author's posts


Dekorasi Karya

Oleh: Mohidin Haji Malek

TIDAK dapat disangkal bahawa setiap insan sememangnya tertarik kepada keindahan dan kecantikan. Unsur yang sedemikian merantaikan tindak balas naluri untuk mendekati, menyantuni, menghayati, memahami dan malah memiliki apa-apa juga yang sama ada mempamerkan mahupun menyerlahkan sifat keindahan serta kecantikan. Ekoran daripada itu, lahir reka cipta dalam pelbagai bidang seni yang menampilkan unsur keindahan tersendiri seperti seni lukis, seni binaan, seni ukiran, seni tenunan, seni hiasan, seni tatarias dan seumpamanya. Setiap satu daripada cabang seni ini menyerlahkan kebijaksanaan serta kebestarian penciptanya dalam memanipulasi medium yang digunakan untuk memaparkan corak, motif serta imej yang mampu memikat peminat, penggemar serta khalayak cabang seni yang berkenaan.

Walaupun demikian, dalam konteks tertentu, tidak semua reka cipta yang tertampil mampu dihayati oleh semua orang. Hal yang sedemikian berbalik kepada perbezaan sisi pandang, persepsi serta minat seseorang. Sebagai contoh, cabang seni lukis abstrak yang bagi sebilangan orang tidak menyampaikan apa-apa maksud melainkan tempelan warna-warna dalam corak yang tidak menentu. Namun, bagi penggemar seni berkenaan, setiap warna, ton, corak dan alurnya membawa maksud yang tersendiri. Itulah keindahannya.

Apabila memperkatakan tentang keindahan, bidang kepengarangan tidak lari dari aspek berkenaan. Sajak, dalam cakupan ruang lingkup ulasan ini dan seperti yang terlalu kerap diperkatakan, menyerlahkan keindahan dari segi pemilihan kata-kata, penyulamannya menjadi frasa serta penenunannya menjadi ayat yang membentuk rangkap-rangkap sehingga terungkap pemikiran pengkaryanya dalam bentuk naratif yang mengesankan. Naratif yang mengajak pembacanya untuk berfikir dan menyingkap maksud yang terkias dalam setiap diksi, setiap bait serta setiap rangkap.

Bagi penulis, andai diibaratkan, penulisan sajak berupa seni dekorasi atau dekoratif. Jika seni gubahan bunga seperti ikebana yang menyirat maksud yang tersendiri, begitu juga halnya dengan seni pengkaryaan. Namun, dari segi mediumnya, berbeza. Bunga dalam konteks ikebana, tetapi kata-kata dalam konteks sajak. Akan tetapi dari segi prinsipnya tidak jauh berbeza. Dalam seni gubahan ikebana, pemilihan jenis bunga, warna, corak dan bentuk pasu yang diberikan perhatian khusus, dalam penenunan sajak, pemilihan diksi, pembinaan bait-bait, pemikiran, serta mesej menjadi elemen primer. Lantaran itu, untuk menghasilkan sebuah sajak menagih pengetahuan serta penguasaan bahasa yang baik, di samping kebijaksanaan serta kebestarian pengkaryanya memanipulasikan bahasa sebagai bahan dekorasi.

Bertitik tolak daripada hal yang sedemikian, penulis tertarik untuk membicarakan tiga buah sajak yang tersiar pada minggu lalu dalam ruangan ini. Sajak “Monologku” hasil karya Zieyra Alih, “Hati Murni Sejati” nukilan Mohamad Daud Ahmad dan “Mata Hati Anak Derhaka” ilham cipta Norashikin Abdul Hadi.

Ketiga-tiga buah sajak ini menyentuh skop yang berbeza, namun dalam ruang lingkup yang sama, iaitu rencah kehidupan. Lewat sajak “Monologku”, Zieyra memerihalkan tentang kehidupan manusia yang telah ditentukan dan manusia, sebagai peran sketsa berkenaan. Dalam konteks ini, Zieyra memilih kata “monolog” sebagai kaedah penyampaian pengkisahannya. Monolog yang berkisar tentang seseorang, iaitu ‘mu’, yang menjadi inspirasi ‘pementasan’ kehidupan dirinya. Zieyra perlu berhati-hati kerana perkataan monolog membawa pengertian pengucapan yang panjang oleh seseorang peran atau watak dalam sesebuah pementasan. Oleh yang sedemikian, pemilhan kata “monolog” untuk dijadikan tajuk sebuah sajak yang terdiri daripada dua rangkap agak kurang persis.

Di samping itu, kata “autorama” yang muncul pada baris kedua puisi juga berupa istilah yang sering ditautkan dengan pameran kereta dan kurang sesuai dari segi pertautannya dengan inti pati sajak secara keseluruhan. Begitu juga dengan penggunaan kata “berkupu”yang digunakan pada baris akhir, rangkap pertama puisi ini.

Dalam rangkap pertama, bait “lampu di pentas seakan memberiku cahaya” kurang persis memandangkan lampu pentas sememangnya berfungsi untuk memberikan cahaya dan bukan seakan-akan memberikan cahaya manakala dalam kedua pula, bait “kita hanya pelakon yang menunggu kata ‘action’ pengarah” dan bait “dan diberhentikan dengan ungkapan ‘cut’ darinya”, boleh ditiadakan kerana tidak membawa wajaran berat dalam rangkap berkenaan.

Secara keseluruhannya, karya ini memiliki dan memenuhi ciri-ciri dalam penciptaan sebuah sajak, namun memerlukan pemurnian dan penambahbaikan. Zieyra perlu berhati-hati dari segi pemilihan diksi serta pembinaan bait-bait yang persis dan gramatis bagi membangkitkan ‘roh’ sajak agar mampu menimbulkan kesan dalam jiwa khalayak pembaca. Diimbas kembali sajak yang dinukilkan seperti yang berikut;

Monologku

Monologku berkisah tentangmu

Autoramaku juga bergerak seiramamu denganmu

Lampu di pentas seakan memberiku cahaya

Dan dialogku menjadi saksi utama

Pementasan ini terinspirasi olehmu

Yang sering membuatku berkupu

Tetapi,

Jalan ceritaku dan plot ceritamu berbeza

Klimaks kita juga bukan penentunya

Boleh jadi aku atau kau menjadi watak utama

Tapi malangnya bukan kita penulisnya

Kita hanya pelakon yang

menunggu kata ‘action’ pengarah

Dan diberhentikan dengan

ungkapan ‘cut’ darinya

Mana mungkin kita mampu pertikaikan

Segala jalan cerita yang menjadi aturan.

Sajak “Hati Murni Sejati” nukilan Mohamad Daud memperlihatkan unsur sufisme yang menyeru ke arah kebaikan dan menjauhi kemungkaran. Dalam konteks ini, pengkaryanya menyentuh tentang sudut kemurnian jiwa yang perlu bagi menyerlahkan keperibadian yang muluk. Sememangnya dalam kehidupan, kemurnian jiwa dituntut bagi memastikan dan menjamin kesefahaman, kesepakatan, kedamaian dan kesejahteraan dapat diwujudkan dalam konteks hidup bermasyarakat.

Melihat akan sulaman bait-bait sajak ini, rangkap pertama memperlihatkan permulaan atau mukadimah yang baik.  Namun, Mohamad Daud agak kurang berjaya mengekalkan momentum kepersisan dan kegramatisan penyampaiannya dalam rangkap-rangkap yang seterusnya. Terkesan seakan-akan rangkap pertama berupa ungkapan yang diubah suai daripada petikan dalam wadah ilmu agama sehingga susunan kata-katanya gramatis. Namun, hal sedemikian berbeza daripada bait-bait seterusnya yang berupa lantunan ‘suara nurani’ pengkaryanya yang sebenar. Dalam konteks ini, Mohamad Daud perlu berhati-hati.

Seperti yang dinyatakan pada awal makalah, penenunan sesebuah sajak memerlukan ketelitian dalam pemilihan kata-kata yang sesuai dan tepat pada maksudnya. Oleh itu, menjadi satu kewajipan bagi setiap penulis untuk memiliki sebuah kamus sebagai rujukan seandainya terbit ketidakpastian atau kesangsian tentang kepersisan penggunaan mana-mana perkataan dalam apa-apa juga genre penulisan.

Selain itu, penyediaan kerangka sajak juga perlu bagi memastikan keteraturan dan susunan keseluruhan sajak dapat dipastikan. Tidak menjadi kesalahan untuk menghasilkan sebuah sajak yang panjang dan bersifat prosaik, namun pastikan nilai kepersisan dan kegramatisan bahasanya diberikan lebih perhatian dan penekanan. Ibarat mendekorasi sebuah ruang yang luas, memerlukan daya kreativiti yang tinggi sifatnya. Sebagai penyegaran ingatan khalayak pembaca, dipaparkan kembali sajak nukilan Mohamad Daud.

Hati Murni Sejati

Andai satu engkau beri

Sepuluh yang mungkin engkau terima

Andai satu kebaikan dihulurkan

Sepuluh keberkatan disambut

Andai satu zarah kebajikan diunjurkan

Sepuluh kemuliaan dianugerahkan

Justeru, kemurnian hati perlu bertacap utuh

Dengan landas paksi teguh menyemai peribadi murni sejati

Lantas persis mengapai gemerlapan rona pelangi

hadiah kemurnian hati sanubari

Aneka irama menyusuli impak nilai kemurnian,

kejujuran dan keikhlasan

Segera, menidak bangga diri,

bongkak pekerti, busuk hati dan dengki iri.

Lingkung salutan hati bersih suci

mendamba kelazatan hajat citra

Yang memangkin harapan menggunung

Keajaiban puas dan syukur ke pangkuan Adicipta.

Istimewanya bukan kepalang

andai hati dilibur dengan wadah beralun lembut sanubari

Menyentuh lengai gundah-gulana,

lara-derita, resah-gelisah berpaling tumpu

Indah menjelma menghalusi wajah seri

menggambarkan madah selera hati.

Murninya hati, sama lagaknya kebunan yang menghiasi,

menghijau, mekar

Segar bersiram kilau titis embun dingin pagi

seiring semangat pagi

Pupuklah hati dengan nukilan puisi

amanah pekerti kendiri yang tulus

Mulus memagar ikhlas salju keimanan

Kasih memagar lingkung maruah

Galas memagar tanggungjawab insani

Tegar memagar kelambu tadbir diri.

Madah tanpa berkias menghindar amarah

Lidah bernada mengalun petah bicara santun hati

Benak mengarca perancang mata hati budi

Biar molek tanpa sangsi

Itulah sejati.

Sajak ketiga berupa ilham cipta Norashikin Abdul Hadi dengan tajuk “Mata Hati Anak Derhaka”. Sajak ini membawa persoalan berat, iaitu sikap derhaka anak-anak terhadap kedua-dua orang tua. Namun, Norashikin cuba menghuraikannya dalam satu rangkap yang mengandungi enam bait seperti yang berikut;

Mata Hati Anak Derhaka

Mana hati emas permata

Ego melingkari suka derhaka

Lalu durjana pada cintanya

Akhirnya tewas pada setia

Yang membunuh arus saktinya

Usah disesal tiada penghujungnya.

Sajak ini masih memerlukan pemurnian dan penambahbaikan bagi mengenyahkan sifat kekaburan yang masih terkesan. Walaupun mesej yang ingin disampaikan oleh Norashikin mampu difahami, akan tetapi unsur ‘keindahan’ dalam sajak ini perlu dibaiki agar tatariasnya lebih sempurna. Sama seperti penyajak sebelumnya, Norashikin turut perlu berhati-hati dalam pemilihan diksi dan pembinaan bait-bait bagi menghasilkan karya yang lebih mengesankan. Apatah lagi apabila menyentuh tentang sesuatu persoalan yang agak berat.

Secara keseluruhannya, ketiga-tiga buah karya yang dinukilkan oleh Zieyra Alih, Mohamad Daud Ahmad dan Norashikin Abdul Hadi memenuhi ciri-ciri sesebuah sajak.  Namun, masih ada ruang untuk penambahbaikan, sama ada dari aspek pemilihan diksi, pembinaan bait-bait dan rangkap. Penghasilan sajak ialah sebuah seni dekorasi bahasa yang mengindahkan ruang singgah dunia pengkaryaan.

Tahniah dan syabas kepada Zieyra Alih, Mohamad Daud Ahmad dan Norashikin Abdul Hadi. Teruskan usaha untuk menghasilkan sebanyak mungkin sajak. Jadikan kamus sebagai teman sejati ketika berkarya. Tatap dan hayati karya-karya oleh penulis mapan dan tersohor, namun jangan sesekali memplagiat atau menciplak hasil karya mereka.

Salam bahasa, sastera dan seni budaya. Bahasa Jiwa Bangsa.

See author's posts


Anak kanguru spesies terancam selamat dilahirkan di zoo UK

LONDON: Ahli pemuliharaan zoo di United Kingdom (UK) berkesempatan merakam detik spesis seekor kanggaru yang jarang ditemui keluar dari kantung ibunya buat kali pertama, sebahagian daripada penyelidikan bertujuan membantu spesies terancam itu terus hidup di alam liar.

Kanguru pokok Goodfellow, antara spesis yang sukar difahami mempunyai populasi jauh lebih kecil daripada spesies kanggaru Australia yang lebih dikenali. Ia berasal dari hutan hujan pergunungan Papua New Guinea, di mana mereka berada di bawah ancaman daripada pemburuan dan pemusnahan habitat.

Spesies ini hidup di atas pokok dan telah kehilangan lebih daripada separuh populasinya dalam tempoh 30 tahun yang lalu.

Pengurus pasukan Zoo Chester di barat laut England, Dave White berkata, mereka telah mendokumentasikan pertumbuhan marsupial menggunakan endoskop khas yang diletakkan dengan teliti ke dalam kantung ibu setiap beberapa minggu sejak ia dilahirkan Julai lalu.

“Dengan mempunyai spesies terancam ini dalam jagaan kami, kami boleh belajar banyak tentang mereka dan maklumat seperti ini yang kami kumpulkan adalah sebahagian kecil daripada memelihara mereka di alam liar,” katanya kepada AFP.

Memandangkan sedikit yang diketahui tentang perkembangan mereka, saintis berharap menangkap proses pada kamera akan meningkatkan amalan pemuliharaan dan membantu spesies lain yang serupa di Asia tenggara bertahan di alam liar.

White berkata, Kanggaru pokok mempunyai salah satu proses kelahiran paling kompleks dalam alam haiwan. Tambahnya, ia melibatkan anak muda yang dilahirkan dalam keadaan kurang aktif dan secara naluri mengikut laluan bulu, yang telah dijilat oleh ibu, yang membawa kepada kantung.

Sebaik sahaja di dalam kantung, kanggaru muda itu melekat pada puting untuk pemakanan. Kemudian, perlahan-lahan, ia tumbuh dari saiz kacang jeli, mengembangkan kaki belakang dan bulu, sehingga “sekitar enam bulan kemudian ia mula membuka mata dan mengeluarkan kepalanya”, katanya.

Dalam beberapa hari dan minggu akan datang, anak kanggaru Chester yang baharu, dijangka akan keluar sepenuhnya daripada kantung ibunya dan mula belajar melompat dan memanjat pokok, tambah White. Ia belum dinamakan, tetapi dianggap lelaki.

Kanguru pokok Goodfellow ialah salah satu daripada 14 spesies kanggaru pokok yang lain ditemui di hutan tanah rendah dan pergunungan Indonesia, jauh di utara Queensland, Australia dan juga di Papua New Guinea. – AFP

See author's posts


Senduduk, tumbuhan penawar pelbagai penyakit

SENDUDUK merupakan sejenis tumbuhan rumpai iaitu pengkelasan dibawah keluarga Melastomaceae.

Ia banyak terdapat di Malaysia dan tumbuh merata di kawasan seperti semak di dalam kebun, tepi kolam, tepi parit, kawasan lapang , dusun dan sebagainya.

Lazimnya, tumbuhan ini tumbuh berkelompok di kawasan tanah yang ada tanaman dan dikategorikan sebagai cepat membiak jika tidak dikawal.

Terdapat beberapa jenis senduduk yang sering kita lihat seperti Senduduk Ungu dan Senduduk Putih.

Pokok ini mampu tumbuh sehingga melebihi ketinggian sehinga satu  meter dalam kawasan yang sesuai terutama diatas tanah lapang yang subur.

Batangnya berkayu dengan berwarna coklat dan mampu mencapai ukurlilit batang sehingga 3-4 cm jika capai ketinggian satu meter dan ia mempunyai banyak cabang.

Daun senduduk lazimnya adalah berwarna hijau gelap, berbentuk lonjong dengan permukaan daun yang agak berbulu serta tebal.

Daun senduduk mempunyai lendir jika dihancurkan atau dilumatkan ia sangat sesuai untuk memberhentikan darah jika dibubuh apabila luka-luka kecil.

Cara terbaik ialah dengan ambil daun senduduk segar yang sederhana tua dan kunyah dalam mulut kemudian letakkan pada luka dan darah akan serta merta berhenti.

Bunga senduduk terdiri dari lima kelopak yang berkembang pagi hari dan warnanya cantik yang akan menarik serangga untuk hinggap.

Akar senduduk merupakan akar tunjang dan akar serabut yang sangat kuat.

Buah senduduk berwarna coklat, berbentuk seperti cawan, berangkai dan mengandungi banyak biji berwarna hitam serta rasa manis jika dimakan.

Kaedah pembiakan senduduk ialah secara semulajadi iaitu dengan buah senduduk dimakan oleh binatang terutamanya burung dan akan diberakkan dilokasi lain.

Benih senduduk yang banyak akan bercambah dikawasan baru apabila mendapat situasi sesuai.

Buah senduduk juga dimakan oleh serangga lain seperti semut, kerengga, binatang lain dan sebagainya.

Serangga ini juga mempu membiakan senduduk.

Buah senduduk yang matang juga akan gugur apabila kering dan jatuh ketanah.

Benih-benih tersebut akan tumbuh atau di bawa aliran arus air ke kawasan lain.

Daun senduduk kering yang direbus dengan air panas dan kemudian ianya diminum sepanjang pantang bagi wanita bersalin sangat baik untuk mengecutkan rahim sehingga habis waktu pantang.

Amalan meminum air rebusan senduduk juga membantu untuk menjadi penawar kepada penyakit buasir.

Rebusan air, batang dan akar senduduk suam yang diminum suam-suam juga mempunyai keupayaan mengurangkan sakit gigi jika dikumur-kumur.

Air tersebut juga mampu mengurangkan lenguh-lenguh badan dan sakit sendi jika diamalkan.

Oleh Nur Ain Otsman

See author's posts


FAMA jangka harga sayur-sayuran akan stabil

BUKIT MERTAJAM: Harga sayur-sayuran dijangka stabil dalam tempoh satu hingga dua bulan lagi berikutan pelbagai usaha yang dijalankan oleh Lembaga Pemasaran Pertanian Persekutuan (FAMA) bersama Kementerian Pertanian dan Industri Makanan (MAFI).

Pengerusi FAMA Datuk Mohd Fasiah Mohd Fakeh berkata, sebelum ini, berlaku kenaikan harga sayur-sayuran berikutan beberapa faktor antaranya masalah pengangkutan dari negara pengeluar, banjir dan cuaca yang tidak menentu di kawasan penanaman sehingga menyebabkan bekalan berkurangan.

“Sekarang, kami (FAMA bersama MAFI) mengambil pelbagai usaha bagi menstabilkan harga sayur-sayuran dan dalam masa satu hingga dua bulan lagi kemungkinan ia akan terus turun…seterusnya pengguna mendapat bekalan dengan harga berpatutan dan mereka tidak terbeban.

“Ketika ini, rata-rata petani khususnya penanam sayur yang terjejas akibat banjir dan Perintah Kawalan Pergerakan (PKP) gara-gara Covid-19 telah memulakan semula projek tanaman mereka yang rosak atau tergendala sebelum ini. Pada masa yang sama, isu pengangkutan termasuk dari luar negara yang bermasalah juga kini berjaya dikawal secara berperingkat,” katanya kepada pemberita di sini semalam.

Beliau ditemui selepas mengadakan lawatan di Kompleks Pengedaran FAMA Bukit Mertajam sebagai hab pengedaran dan pembungkusan berteknologi tinggi di Pulau Pinang.

Sementara itu, Mohd Fasiah berkata, FAMA menerusi anak syarikatnya, FAMA Corporation Sdn Bhd (FAMACorp) dijangka memperluaskan lagi aktiviti perniagaannya dengan meneroka beberapa cabang perniagaan yang lebih mencabar pada tahun ini bagi membantu lebih ramai usahawan mengembangkan dan menjana ekonomi.

Katanya, ia termasuklah memanfaatkan sepenuhnya ruang-ruang yang terdapat di kompleks pengedaran atau pusat operasi termasuk di Bukit Mertajam iaitu dengan mewujudkan kemudahan bilik sejuk dan Pusat Teknologi Pembungkusan Retort menerusi peruntukan sebanyak RM1.5 juta.

“Dengan adanya kemudahan itu, ia dapat membantu usahawan tempatan yang mempunyai akses pasaran eksport selain meningkatkan mutu pembungkusan dan pemprosesan aseptik yang diperbuat daripada pelbagai lapisan laminat yang fleksibel,” katanya.

Beliau berkata, teknologi pembungkusan retort juga membenarkan pensterilan pelbagai jenis produk makanan dan minuman serta mampu meningkatkan kualiti dan jangka hayat produk.

— Bernama

See author's posts


Poulsen sedia ganti Werner

YUSSUF Poulsen telah mengetepikan kecederaan pergelangan kaki dan bersedia untuk mengambil alih tempat Timo Werner dan membantu menghasilkan gol untuk RB Leipzig dalam perlawanan suku akhir Liga Juara-Juara UEFA menentang Atletico Madrid.

Selepas menjaringkan 34 gol musim lalu, termasuk empat dalam Liga Juara-Juara, penyerang Jerman, Werner meninggalkan Leipzig untuk menandatangani kontrak dengan pasukan Liga Perdana Inggeris, Chelsea pada bulan Jun.

Walaupun mendapat izin daripada Chelsea, Werner menolak peluang bermain untuk Leipzig di peringkat suku akhir untuk memberi tumpuan kepada kehidupan di London.

Dalam ketiadaannya, Poulsen, yang telah pulih daripada kecederaan pergelangan kaki pada bulan Mei, akan bekerjasama dengan penyerang Republik Czech, Patrik Schick di Lisbon.

“Kami tahu bahawa kami tidak dapat menggantikan Timo satu persatu,” kata Poulsen kepada anak syarikat AFP, SID.

“Tetapi saya juga tahu bahawa jurulatih mempunyai banyak idea tentang bagaimana kami dapat mendekati hal ini dan sekurang-kurangnya paling efektif di Lisbon seperti yang kami lakukan dalam perlawanan Liga Juara-Juara sebelumnya.

“Selagi saya berada dalam kesebelasan utama, saya selalu bersetuju dengan jurulatih,” dia bergurau.

Leipzig baru ditubuhkan pada tahun 2009 dan berada di peringkat kalah mati Liga Juara-Juara buat kali pertama.

Setelah menewaskan Tottenham dalam pusingan kedua, mereka tidak sabar untuk melebarkan rentak mereka di bawah ketua jurulatih yang bercita-cita tinggi, Julian Nagelsmann.

Walaupun baru berusia 26 tahun, Poulsen telah menghabiskan tujuh tahun di Leipzig dan muncul dengan mereka daripada divisyen tiga Jerman ke tangga teratas Eropah.

Pemain antarabangsa Denmark itu telah menjaringkan 63 gol dan mencipta 51 lagi dalam 250 penampilan untuk kelab dari timur Jerman.

Dia mempunyai kelebihan sebagai pemain Leipzig pertama yang menjaringkan hatrik dalam Bundesliga, melakukannya menentang Hertha Berlin pada Mac 2019.

Kini, setelah berminggu-minggu ketidakpastian akibat pandemik Covid-19 antara kemenangan dalam pusingan kedua pada Februari lalu dan suku akhir, Poulsen berkata pasukan dari Jerman itu sudah bersedia menghadapi pasukan Atletico yang lebih berpengalaman.

Di bawah Nagelsmann, RB Leipzig mempamerkan corak bola sepak menyerang dan perkara-perkara besar diharapkan daripada pemain tengah penyerang berbakat mereka, Daniel Olmo, produk akademi remaja Barcelona. – AFP

See author's posts


Bantuan untuk persiapan raya dan gawai

SIMUNJAN: Keceriaan menyelubungi masyarakat di Daerah Simunjan terutama bagi mereka yang akan menyambut Hari Raya Aidilfitri hujung minggu ini dan Perayaan Gawai Dayak tidak lama lagi.

Ia berikutan adanya sumbangan barangan keperluan makanan yang diagih kepada mereka.

Bantuan berkenaan merupakan inisiatif dua wakil rakyat iaitu Ahli Parlimen P.200 Batang Sadong, Dato’ Sri Nancy Shukri merangkap Menteri Pelancongan, Seni Dan Budaya serta Ahli Dewan Undangan Negeri (ADUN) N.25 Simunjan, Awla Dris.

Menurut Awla Dris, sumbangan berupa barangan keperluan asas itu diharap dapat meringankan persediaan penduduk setempat dalam menyambut perayaan masing-masing (Hari Raya Aidilfitri & Perayaan Gawai Dayak).

“Ini merupakan bantuan susulan kepada penduduk setempat sejajar dengan Perintah Kawalan Pergerakan (PKP). Dan yang paling pentingnya, dengan adanya bantuan ini akan dapat meringankan sedikit beban mereka sekali gus persediaan menyambut Hari Raya Aidilfitri dan Perayaan Gawai Dayak,” ujar Awla ketika mengulas mengenai perkara itu.

Menurut beliau, sejumlah 3,000 buah rumah di kawasan berkenaan menerima bantuan tersebut.

Tegas beliau, dengan adanya barangan keperluan diharap dapat menambah keceriaan penduduk untuk menyambut perayaan masing-masing.

See author's posts


17 bakal wartawan dapat ilmu berguna

BAKAL JADI WARTAWAN… Ding Liang Wong (duduk,tengah), Ivy Ngo Muk Lan (duduk, tiga kiri), Kadir Dikoh (duduk, tiga kanan) dan Mahdar Bujang (duduk, dua kiri) bergambar bersama peserta Bengkel Penulisan Berita sebaik sahaja selesai penyampaian sijil. • Foto ANDRE OLIVERO

KUCHING: Seramai 17 peserta dari seluruh pelosok negeri Sarawak semalam menyertai Bengkel Penulisan Berita untuk pemberita sambilan akhbar Utusan Sarawak di Hotel Samudra, di sini.

Menurut Penasihat Editorial Eksekutif Utusan Sarawak, Kadir Dikoh, bengkel itu bertujuan mempelajari asas kewartawanan dengan peserta diberi latihan asas untuk kemahiran menulis berita.

Bengkel sehari itu bermula seawal 8.30 pagi merangkumi beberapa aktiviti seperti latihan alih bahasa dan latihan menulis berita melalui ‘sidang media’.

Dalam bengkel itu, antara topik yang difokuskan adalah seperti teknik menulis berita yang baik, tips menjadi wartawan yang ‘sebenar’, tips menemu ramah orang awam serta penggunaan tatabahasa dalam penulisan berita.

Bengkel tersebut melibatkan 17 peserta dari Daerah Lawas, Sibu, Miri, Mukah, Sri Aman, Samarahan, Sadong Jaya, Kuching, Matu, Kabong dan Meradong.

Selain mendengar ceramah dan terlibat dalam kerja secara bertulis, peserta turut berpeluang mengadakan lawatan ke ibu pejabat Utusan Sarawak di sini.

Bengkel berakhir pada 5.00 petang dengan penyampaian sijil kepada peserta serta mengambil gambar untuk kenang-kenangan.

Pengarah Urusan Utusan Sarawak, Ding Liang Wong, menyampaikan amanat sebelum sesi bengkel bermula.

Selain Kadir, turut memberi ceramah ialah Penasihat Politik Utusan Sarawak, William Chan.

Turut hadir Pengurus Besar Utusan Sarawak, Ivy Ngo Muk Lan serta dua editor kanan, Mahdar Bujang dan Yanti Sham.

Oleh RYNNA SHA’ERRA

See author's posts


Sabah teruskan PKP sehingga 12 Mei

KOTA KINABALU: Kerajaan negeri Sabah
semalam  memutuskan untuk tidak
melaksanakan Perintah Kawalan Pergerakan Bersyarat (PKPB), seperti yang
diumumkan Kerajaan Persekutuan Jumaat lepas.

Ketua Menteri Sabah Datuk Seri Mohd
Shafie Apdal berkata kerajaan negeri akan mengekalkan pelaksanaan PKP fasa
empat yang berakhir pada 12 Mei ini.

“Saya menyeru rakyat untuk
terus mematuhi PKP fasa empat yang sedang berkuat kuasa,” katanya dalam
kenyataan, di sini, semalam.

Pada 1 Mei lepas, Perdana Menteri
Tan Sri Muhyiddin Yassin mengumumkan PKPB yang akan bermula hari ini, memberi
kebenaran kepada sebahagian besar sektor ekonomi dan aktiviti perniagaan untuk
beroperasi, selain kebenaran kepada beberapa aktiviti lain tertakluk kepada
prosedur operasi standard (SOP) yang ketat. Bernama

See author's posts


MOTAC umum pelan pemulihan pelancongan

KUALA LUMPUR: Bagi merancakkan kembali sektor pelancongan yang terkesan akibat wabak pandemik Covid-19, Kementerian Pelancongan, Seni dan Budaya (MOTAC) mengumumkan pelan pemulihan pelancongan.

Menterinya, Dato’ Sri Nancy Shukri berkata terdapat tiga teras utama pelan pemulihan yang telah digariskan di bawah strategi pemulihan tersebut dijangka akan menyemarakkan semula pelancongan domestik.

Tiga teras tersebut ialah mengembalikan Keyakinan untuk Melancong, Menyemarakkan Pelancongan Domestik, dan Memaksimumkan Sumber Sedia Ada

“Program yang telah dikenal pasti untuk menggerakkan industri pelancongan tempatan adalah dengan melibatkan kerjasama dengan semua pemain industri. Antaranya ialah syarikat penerbangan,  pengangkutan dan badan bukan kerajaan dalam industri pelancongan seperti Persatuan Hotel Malaysia (MAH) dan Persatuan Hotel Bajet (MyBHA),” katanya.

Mekanisme yang dicadangkan merupakan pemberian baucar/diskaun/rebat tunai yang akan memberi manfaat secara terus kepada rakyat Malaysia.

Inisiatif ini merupakan salah satu usaha Kerajaan bagi meningkatkan penggunaan teknologi digital di kalangan rakyat melalui pembelian/tempahan atas talian, penggunaan aplikasi mobil dan penebusan e-baucar tunai.

Menurutnya lagi, MOTAC menyambut baik keputusan kerajaan yang telah membenarkan gelembung perjalanan domestik antara zon-zon hijau di Malaysia.

“Oleh itu, kita berharap rakyat akan mengambil peluang untuk melancong dengan selamat dan sentiasa mematuhi SOP di dalam norma baharu sepanjang perjalanan,” katanya.

Beliau juga menyeru pemain industri pelancongan supaya sentiasa menampilkan tawaran pakej menarik di samping menjaga SOP dengan norma baharu bagi memastikan kelestarian ekonomi pelancongan yang merupakan salah satu penyumbang besar ekonomi negara.

Program serta inisiatif yang telah dirangka diharap dapat membantu menaikkan semula sektor pelancongan domestik dengan kerjasama dari setiap pihak industri pelancongan tempatan ke arah pemulihan dan kemajuan ekonomi negara.

MOTAC melalui Lembaga Penggalakan Pelancongan Malaysia akan menggerakkan pelan pemulihan pelancongan tersebut melalui Pakej Rangsangan Ekonomi (PRE) dengan melibatkan kerjasama penggiat-penggiat industri pelancongan negara.

Oleh ASYRAF HALIM

See author's posts


Jeti Santana tarikan pelancongan di Limbang

LIMBANG: Peruntukan berjumlah RM1 juta sudah dibelanjakan melalui kerajaan pusat dan negeri untuk menaik taraf kemudahan Jeti Santana sejak dibuka tiga tahun lepas.

Menteri Muda Pemodenan Pertanian, Tanah Adat dan Pembangunan Wilayah, Datuk Dr Abdul Rahman Ismail memberitahu, berdasarkan potensi pelancongan di Jeti Santaba, destinasi itu sudah dimasukkan dalam pelan utama Jabatan Landskap Negara melalui peruntukan sebanyak RM500,000 bagi produk pelancongan daerah Limbang.

Ini termasuk di Medamit dan Tedungan untuk menaik taraf kemudahan pelancongan dari semasa ke semasa seperti di kawasan lain, katanya yang juga Ahli Dewan Undangan Negeri Bukit Kota sewaktu melawat Jeti Santaba Kampung Patiambun di sini baru-baru ini.

Beliau berkata aspek keselamatan membabitkan pengunjung ke Jeti Santaba termasuk pembinaan lampu dan sebagainya akan turut dibina sejajar dengan peruntukan yang telah disalurkan.

Namun demikian, bagi menyediakan kemudahan pelancongan menyeluruh di kawasan itu sebanyak RM50,000 daripada kerajaan negeri diperuntukkan tahun ini untuk membina tandas  sempurna dan kantin dalam menyediakan kemudahan kepada pengunjung.

Sekarang ini kemudahan di Jeti Santaba masih belum mencukupi dan kerajaan merancang untuk menyambung jeti sepanjang satu  kilometer di bawah  Agensi Pembangunan Wilayah Utara (NRDA) dan Lembaga Pembangunan Koridor Wilayah (RECODA) melalui peruntukan  RM1 juta yang kini dalam peringkat  pemberian tender.

ADUN Bukit Kota itu menegaskan, kerajaan terus membangunkan Jeti Santaba Kampung Patiambun sebagai satu lagi destinasi pelancongan popular di utara negeri ini untuk menarik kemasukan pelancong tempatan dan luar.

Ini kerana keindahan alam semulajadi di Jeti Santaba yang terkenal dengan monyet Belanda dan kelip-kelip mampu menarik kemasukan pelancong sekali gus menjadikan Limbang pintu masuk utama pengunjung kerana kedudukannya berdekatan Brunei, Wilayah Persekutuan Labuan dan Sabah.

Oleh Adeng Edrus

See author's posts


Polemik tarikh 22 Julai berterusan

Walaupun tarikh 22 Julai sudah berlalu, tidak terlambat bagi saya untuk membincangkan tarikh istimewa bagi negeri Sarawak ini.

Sejak diuar-uarkan pada 2014 menampakkan ia memberi semacam semangat baharu kepada penduduk Sarawak akan kebanggaan mereka terhadap tarikh ini.

Di satu pihak melihat tarikh tersebut sebagai tarikh kemerdekaan Sarawak. Oleh itu banyak diviral mengenai hal ini. Malah ia menjadi ulang tayang berkali-kali atas rasa amat gembira tentang tarikh tersebut.

Ada juga pihak membuat pelbagai sambutan bagi mengenang tarikh keramat tersebut untuk Sarawak.

Polemik

Sebenarnya saya pernah beberapa kali menulis mengenai hal ini di akhbar.  Malahan saya juga sering ditemuramah apabila tibanya hari bersejarah untuk Sarawak ini.

Sebagai anak Sarawak sememangnya kita amat bergembira dan bangga dengan tarikh itu kerana ia mempunyai makna tersendiri dalam sejarah Sarawak.

Sambutan setiap tahun pada tarikh berkenaan juga menjadi satu pertunjuk penting untuk rakyat Sarawak akan penat lelah pemimpin terdahulu untuk mencipta tarikh itu.

Namun demikian polemik mengenai maksud sejarah pada tarikh bagi mereka ini masih tidak berkesudahan. Di satu pihak mengatakan ia adalah tarikh kemerdekaan bagi Sarawak, manakala apa yang disambut sekarang tidak mencerminkan hal ini.

Bagi sarjana sejarah tempatan dan luar negara, apabila ditemuramah mengenai hal ini menyatakan ia merupakan tarikh ‘berkerajaan sendiri’. Mereka tidak melihat tarikh itu seperti tanggapan pertama tadi.

Menerusi rekod sejarah di Arkib Nasional di London juga tidak terjumpa mengenai pandangan pertama ini. Namun ia lebih kepada pandangan kedua iaitu ‘berkerajaan sendiri’. Walaupun hal ini mempunyai fakta sejarah tetapi polemik ini tidak berkesudahan mengenai makna tarikh yang dimaksudkan.

Proses

Oleh itu apa yang dikatakan sebagai taraf Sarawak sebagai ‘berkerajaan sendiri’ itu?  Satu kebiasaan dalam jajahan British bahawa beberapa proses perlu dilakukan untuk memerdekakan jajahannya.

British sebuah kuasa Barat cukup teliti dalam memberi taraf kemerdekaan kepada tanah jajahannya. Hal ini boleh dilihat di Sri Lanka apabila British tidak memberi terus kemerdekaan kepada jajahannya itu.

Pilihan raya yang diadakan pada 1947 dan pembentukan kerajaan hanya meletakkan Sri Lanka tahap berkerajaan sendiri tetapi kedaulatannya masih dibawah British. Hanya pada 1948 barulah Sri Lanka diberi kemerdekaan apabila ‘Ceylon Freedom Act’ diluluskan oleh pihak British.

Ini adalah satu contoh jelas menunjukkan bahawa British tidak akan memberi kemerdekaan secara terus kepada tanah jajahannya tanpa melalui beberapa proses yang difikir wajar dibuat untuk tanah jajahannya.

Keadaan serupa juga berlaku di jajahan British di Myanmar (Burma ketika itu). Apabila Myanmar membentuk pentadbirannya sendiri pada 1937, sebuah kerajaan  dibentuk dibawah pimpinan anak tempatan iaitu Ba Maw.

Namun British tidak memberi kedaulatan sepenuhnya kepada Ba Maw sehingga Ba Maw meletak jawatan. Perang dunia meletus menyebabkan proses kemerdekaan Myanmar lambat tercapai. Akhirnya kemerdekaan hanya diberi oleh British pada awal 1948.

Ketidaksediaan

Dua contoh itu jelas menunjukkan bahawa proses kemerdekaan melalui langkah-langkah yang perlu bagi meyakinkan British untuk memberi kemerdekaan kepada tanah jajahannya. Sebarang usaha melawan British juga akan ditentang dan ditekan.

Untuk Sarawak, sejarah awal pentadbiran Brooke sehingga meletus perang tidak membawa banyak kesan kepada pembangunan kepemimpinannya. Malah keadaan pendidikan Sarawak juga kebelakang.

Ramai anak-anak Sarawak semasa pentadbiran jajahan British buta huruf. Tidak ramai profesional yang ada di Sarawak ketika itu, manakala badan-badan pemerintahnya masih lagi berbentuk bukan demokratik kerana ahli-ahlinya dilantik oleh Raja Brooke.

Apabila British mengambil alih Sarawak, perkara ini diteruskan untuk melantik pembesar tempatan dan peniaga dalam Majlis Tertinggi dan Council Negeri.

Ekonomi Sarawak juga masih lagi pada tahap rendah bertunjangkan petanian. Walaupun Sarawak ketika itu pengeluar minyak tetapi sebahagian besar hasil daripada bahan bakar itu dikuasai syarikat asing.

Oleh itu kerajaan British berpendapat bahawa Sarawak belum lagi bersedia bukan setakat kemerdekaan tetapi pemerintahan sendiri walaupun kedua perkara ini menjadi agenda utama Pertubuhan Bangsa-bangsa Bersatu.

Jika dilihat sepanjang pemerintahan British ini juga, usaha dalam memperkasakan anak Sarawak untuk menuju pemerintahan sendiri dan kemerdekaan amat lambat.

Pihak Berkuasa Tempatan

Hasrat British untuk memandu penduduk Sarawak ke arah kemerdekaan tetap ada. Usaha awal ini dilakukan dengan mewujudkan pihak berkuasa tempatan di beberapa pekan dan kawasan luar bandar Sarawak. Tujuan penubuhan majlis ini adalah untuk melatih penduduk Sarawak mentadbir kawasan mereka sendiri.

Perkara yang diuruskan oleh majlis ini termasuklah pengutipan cukai, mengadakan sekolah dan mengurus soal kewangan. Peringkat awal ini menampakkan bahawa kerajaan British membahagikan majlis ini mengikut kaum.

Contohnya pada 1949 di Kalaka, ada dua pihak berkuasa tempatan iaitu mewakili orang Melayu dan orang Dayak, diwujudkan. Pihak kerajaan British berharap bahawa dalam tempoh setahun hingga tiga tahun, dua majlis tempatan ini akan digabungkan.

Pembentukan majlis tempatan ini merupakan usaha melatih rakyat Sarawak untuk mentadbir kawasan mereka sendiri. Sebelum ini hal mengenai melatih anak Sarawak (sebelum perang) tidak berlaku apabila kuasa dipegang oleh orang asing.

Ini kerana jawatan-jawatan tinggi dan mempunyai kuasa di satu-satu kawasan adalah dipegang oleh orang Barat iaitu Residen dan pegawai daerah. Semua perkara akan tertakluk kepada kedua-dua pegawainya.

Bagi orang tempatan pula hanya bertindak sebagai pembantu dan penguakuasaan seperti digerakkan oleh Pegawai Pribumi (native office), Temenggung, Penghulu, Ketua Kampung dan Tuai Rumah. Selepas perang, hal ini dikekalkan namun peranan lebih besar diberi kepada penduduk tempatan dalam sebuah majlis tempatan.

Pemilihan

Satu pembaharuan diilakukan oleh kerajaan British apabila memperkenalkan pilihan raya tempatan di Kuching. Selepas itu pilihan raya umum pertama dilakukan bagi pemilihan Council Negeri pada 1959.

Walaupun pilihan raya itu tidak membawa pembentukan kerajaan negeri tetapi ia membawa pula pilihan raya umum yang bersejarah bagi Sarawak iaitu pada 1963. Pilihan raya inilah yang memberi makna besar kepada tarikh 22 Julai.

Ini kerana pada tarikh tersebutlah beberapa anak Sarawak dipilih untuk memimpin negeri Sarawak. Maka pada tarikh itulah kerajaan diwakili anak tempatan diwujudkan.

Dr. Suffian Mansor adalah Ketua Progran Sejarah, Pusat Kajian Sejarah, Politik dan Hal Ehwal Antarabangsa, Universiti Kebangsaan Malaysia.

See author's posts


Rusia henti serangan jika Ukraine penuhi syarat

PENDUDUK menyeberang sebuah jambatan yang musnah akibat serangan ketika meninggalkan bandar Irpin,barat laut Kiev di Ukraine.• Foto AFP

MOSCOW: Rusia menegaskan pihaknya sedia menghentikan operasi ketenteraan di Ukraine ‘dalam masa terdekat’ sekiranya Kyiv memenuhi semua syarat yang dikenakan.

Menurut jurucakap Kremlin, Dmitry Peskov, Moscow menuntut Ukraine menghentikan tindakan ketenteraan, meminda Perlembagaan untuk mengekalkan neutraliti, mengakui Crimea sebagai wilayah Rusia dan mengiktiraf Donetsk dan Luhansk sebagai republik bebas.

Ia merupakan kenyataan paling jelas dari pihak Rusia setakat ini yang mahu mengenakan syarat ke atas Ukraine untuk menghentikan operasi ketenteraan yang memasuki hari ke-12.

Peskov menerusi satu temubual telefon bersama AFP mendakwa Ukraine sedar mengenai syarat-syarat dikemukakan.

“Ukraine diberitahu bahawa semua ini boleh dihentikan dalam masa terdekat,” katanya.

Dilaporkan, setakat ini, tiada maklum balas dari Ukraine berhubung perkara ini.

Rusia melancarkan serangan ke atas Ukraine dari bahagian utara, timur dan selatan selain menceroboh beberapa bandar termasuk Kyiv, Kharkiv dan pelabuhan Mariupol.

Pencerobohan yang berlaku pada 24 Februari lalu mengakibatkan krisis pelarian paling buruk di Eropah sejak Perang Dunia Kedua.

Tindakan pencerobohan itu juga mencetuskan kemarahan di seluruh dunia dan menyebabkan sekatan berat dikenakan ke atas Moscow.

Dalam pada itu, Peskov menegaskan Rusia tidak berhasrat untuk membuat sebarang tuntutan lanjut ke atas wilayah Ukraine.

Malah, beliau juga menolak dakwaan kononnya Rusia menuntut Kyiv diserahkan kepada mereka.

“Kami benar-benar sedang menamatkan proses demiliterisasi Ukraine. Kami akan menyelesaikannya namun apa penting ketika ini adalah Kyiv perlu menghentikan tindakan ketenteraannya.

“Mereka harus menghentikan tindakan ketenteraan mereka dan kemudian tiada sesiapa akan melakukan serangan balas,” katanya.

Berhubung isu neutraliti pula, Peskov menegaskan Ukraine harus melakukan pindaan Perlembagaan agar negara itu menolak untuk menyertai sebarang blok.

“Kami juga sudah memaklumkan mereka mengenai pengiktirafan Crimea sebagai wilayah Rusia serta Donetsk dan Lugansk sebagai negara bebas.

“Itu sahaja dan semuanya akan berhenti dalam masa terdekat,” ujarnya.

RUNDINGAN BAHARU

Tuntutan Rusia itu dibuat ketika delegasi dari Moscow dan Kyiv bertemu bagi pusingan ketiga rundingan kelmarin yang bertujuan menamatkan konflik kedua-dua negara.

“Kami bukan mahu merampas Lugansk dan Donetsk dari Ukraine tetapi dua wilayah itu tidak mahu menjadi sebahagian negara tersebut.

“Ini tidak bermakna dua wilayah ini harus dimusnahkan dalam serangan itu.

“Ukraine tetap akan menjadi negara bebas seperti dimahukan namun di bawah keadaan berkecuali,” jelas Peskov.

Tambah beliau, semua tuntutan itu sudah diserahkan semasa pusingan kedua rundingan antara delegasi Rusia dan Ukraine yang berlangsung pada minggu lalu.

Sementara itu, Penasihat presiden Kyiv, Mikhailo Podolyak menerusi satu ciapan memaklumkan pihaknya mencapai beberapa ‘hasil positif’ berkenaan logistik koridor kemanusiaan.

Katanya, rundingan intensif diteruskan mengenai beberapa isu utama bagi mendapatkan gencatan senjata dalam pertempuran di Ukraine. Namun, ketua perunding Rusia, Vladimir Medinsky mendakwa tuntutan Moscow daripada rundingan itu ‘masih belum dipenuhi’. –AFP

See author's posts


Ubah Balingian jadi daerah menjelang 2026

BALINGIAN: Mengubah Daerah Kecil Balingian sebagai sebuah daerah yang progresif memang merupakan impian setiap wakil rakyat tempatan.

Justeru bagi merealisasikan hasrat ini, sebanyak mungkin pembangunan perlu dibawa ke kawasan tersebut.

“Saya ingin melihat kawasan DUN Balingian ini maju ke depan seperti tempat-tempat lain di negeri Sarawak terutama daripada dari segi pembangunan fizikal dan ekonomi, seterusnya menaik taraf daerah kecil ini menjadi sebuah daerah pada tahun 2026 kelak,” ujar Ahli Dewan Undangan Negeri(ADUN) Balingian, Abdul Yakub Arbi.

Beliau menambah kata, hanya kerajaan yang teguh dan padu sahaja mampu mentransformasikan kawasan luar bandar seperti Balingian menjadi seperti yang dirancang.

“ Hanya kerajaan Gabungan Parti Sarawak (GPS) yang boleh melakukannya kerana kerajaan negeri adalah teguh dan bersatu, justeru boleh memberi tumpuan penuh untuk membangun rakyat dan negeri ini,” tambahnya.

Beliau berkata demikian ketika berucap pada program ‘Agriculture Community Outreach Program(ACOP) yang diadakan di Dewan Serbaguna Bayan Ulu, dekat sini Ahad lalu.

Oleh itu beliau menasihatkan penduduk tempatan untuk tidak terpengaruh dengan apa yang disebarkan melalui media massa bagi meracuni fikiran mereka terutama tentang perkara-perkara tidak sahih dan sebagainya.

“Gabungan parti komponen di bawah GPS adalah sangat utuh dan bersatu padu atau bekerjasama di dalam memperjuangkan hak rakyat dan negeri ini. Saya berharap rakyat kita akan berdiri teguh di belakang kerajaan negeri sedia ada yang dipimpin oleh Ketua Menteri, Datuk Patinggi Abang Johari Tun Openg,” kata dia lagi.

Menyentuh mengenai program ACOP, Yakub berkata ia bertepatan kerana bidang pertanian amat luas dan apatah lagi sekarang negara masih mengimport produk-produk pertanian dari luar.

“Potensi bidang pertanian sememang amat besar di negeri kerana kita mempunyai kawasan cukup luas untuk bidang pertanian. Dengan usaha ini kita boleh mengurangkan kebergantungan kepada import makanan dari luar dan sebagainya yang berkaitan pertanian,” ujar Yakub.

Justeru beliau entiasa mengalukan apa juga program yang diadakan oleh pihak-pihak tertentu seperti Jabatan Pertanian untuk memperkasa bidang pertanian di kawasan Balingian.

Oleh Henry B Siyu

See author's posts


Warga emas maut dilanggar

NURZILLA MOHAMAD

SIBU: Seorang wanita
warga emas maut dilanggar sebuah van ketika melintas jalan dekat Jalan Lanang,
semalam.

Dalam kejadian 11.00
pagi itu, mangsa dikenali sebagai Lik Sie Hua yang berusia 69 tahun disahkan
maut di lokasi kejadian.

Menurut Ketua Polis
Daerah Sibu ACP Stanley Jonathan Ringgit, siasatan awal mendapati kemalangan
berlaku ketika van yang dipandu oleh seorang lelaki, 60, dalam perjalanan ke
Jalan Then Kung Suk Upper Lanang dari pusat bandar Sibu untuk menghantar
barang.

“Ketika melalui
jalan terbabit, van tersebut terlanggar mangsa yang keluar secara tiba-tiba
untuk melintas jalan.

“Akibat kemalangan
itu, mangsa disahkan maut di tempat kejadian manakala pemandu van tidak
mengalami sebarang kecederaan,” katanya dalam satu kenyataan, semalam.

Menurut
Stanley, siasatan diteruskan dan kes disiasat mengikut Seksyen 41(1) Akta Pengangkutan
Jalan 1987,” ujarnya.

See author's posts


Kerajaan komited stabilkan harga getah

KUALA LUMPUR: Kerajaan akan terus komited untuk menstabilkan harga getah dan meningkatkan nilai tambah getah disebabkan penularan pandemik Covid-19 sejak awal tahun ini yang memberikan kesan kepada pasaran permintaan antarabangsa terutama China.

Timbalan Menteri Perusahaan Perladangan dan Komoditi II, Datuk Seri Dr Wee Jeck Seng berkata, kerajaan telah bekerjasama dengan negara-negara pengeluar utama getah dunia iaitu Thailand dan Indonesia di bawah kerangka Majlis Getah Tiga Pihak Antarabangsa (ITRC) untuk memperkukuh dan menstabilkan harga pasaran getah antarabangsa.

“Di bawah kerjasama ini, syer pengeluaran ketiga-tiga negara adalah 63.3 peratus daripada pengeluaran getah asli dunia,” katanya pada sesi soal jawab persidangan Dewan Negara semalam.

Beliau berkata demikian bagi menjawab soalan Senator Siti Fatimah Yahaya yang ingin tahu mengenai langkah-langkah yang diambil kerajaan untuk menstabilkan harga getah dan perancangan kerajaan bagi meningkatkan nilai tambah komoditi tersebut.

Katanya, kerajaan bercadang meningkatkan penggunaan getah dalam negara bagi mengukuhkan harga getah bagi jangka sederhana dan panjang, termasuk penggunaan getah dalam pembinaan jalan raya dan penghasilan produk-produk baru dan bernilai tambah berasaskan getah antaranya sarung tangan getah.

Turut diperkenalkan adalah konsep Ladang Komuniti Getah untuk meningkatkan bekalan bahan mentah di samping menjana pendapatan tambahan pekebun kecil menerusi tanaman kontan serta ternakan haiwan.

Di samping itu, beliau berkata, kerajaan merancang pelaksanaan Koridor Lateks Wilayah Timur untuk mendapatkan hasil lateks tempatan bagi menyokong perkembangan industri pembuatan barangan getah lateks di samping meningkatkan pendapatan pengusaha getah dan meningkatkan penggunaan getah asli negara dengan memperkasa industri tayar di Malaysia.

“Ini akan membuka peluang pelaburan baharu dalam negara supaya industri pembuatan barangan getah dapat diperluaskan.

“Industri tayar sangat berdaya saing dengan nilai pasaran dunia hampir RM300 bilion dan pemerkasaan industri ini yang berasaskan getah kering juga dapat mengimbangi industri pembuatan barangan getah di Malaysia yang kini didominasi oleh industri berasaskan lateks untuk meningkatkan sumbangan eksport dan pasaran industri getah dunia,” katanya.- Bernama

See author's posts


Thailand kurangkan larangan fasa dua

BANGKOK: Berikutan situasi Covid-19
di Thailand terus bertambah baik dengan mencatatkan kes baharu harian pada
kadar satu angka, kerajaan merancang membuka semula lebih banyak perniagaan dan
aktiviti dengan mengurangkan larangan fasa dua pada minggu depan.

Semalam, Thailand merekodkan tiga kes baharu
dan sifar kematian, menjadikan jumlah kes sebanyak 2,992 dan 55 kematian.
Sebanyak 2,772 orang telah sembuh dan pulang ke rumah.

Jurucakap Pusat Pentadbiran Situasi
Covid-19 (CCSA) Thaweesilp Wissanuyothin berkata kerajaan akan
pertimbangkan untuk mengurangkan larangan fasa dua termasuk membuka semula
premis lebih besar seperti pusat beli-belah dan gedung serbaneka.

“Sekiranya situasi terus mencatatkan kes
baharu harian pada kadar satu angka, kerajaan akan mengurangkan lagi
larangan dan akan membuka lebih banyak perniagaan dan tempat pada 17 Mei,”
katanya pada taklimat harian mengenai Covid-19 di sini, semalam.

Beliau berkata  CCSA akan mendapatkan
maklum balas dan pandangan bermula Jumaat ini sehingga Selasa dan kelonggaran
itu akan diumumkan Khamis depan.

Pada 3 Mei, Thailand membuka semula enam
jenis perniagaan dan tempat — pasar, kedai makan di luar pusat beli-belah,
perniagaan borong dan runcit, taman dan fasiliti sukan di kawasan terbuka,
kedai gunting dan salon rambut (hanya terhad kepada
mengunting rambut, syampu dan keringkan rambut), dan pusat serta
hotel haiwan peliharaan.

Sementara itu, Thaweesilp berkata Perdana
Menteri Jeneral Prayuth Chan o-cha, yang mempengerusikan mesyuarat
mengenai Covid-19, menggesa semua agensi kerajaan yang relevan untuk terus
menguatkuasakan langkah ketat bagi mengawal wabak Covid-19 dan bersedia untuk
melonggarkan lagi larangan pada fasa seterusnya.

Perdana menteri juga menzahirkan kebimbangan
dengan kesesakan yang berlaku dalam perkhidmatan pengangkutan awam
seperti skytrain dan MRT dan mencadangkan jadual kerja baharu untuk
agensi kerajaan manakala jumlah yang bekerja dari rumah ditingkatkan kepada
sekurang-kurangnya 50 peratus, katanya.

Sementara itu, Pentadbiran Metropolitan
Bangkok (BMA) mengumumkan Pasar Minggu Chatuchak  akan dibuka semula
hujung minggu ini.

“BMA akan menilai situasinya setiap minggu,”
kata Timbalan Setiausaha Tetap BMA Wanlaya Watanarat.- Bernama

See author's posts


2 juta penutup hidung, mulut diagih

ALEXANDRA LORNA

KUCHING: Pengagihan topeng muka akan dilakukan dalam masa terdekat dengan enam keping bagi setiap isi rumah untuk kawasan merah dan empat keping untuk isi rumah di kawasan kuning dan hijau.

Timbalan Ketua Menteri Datuk Amar Douglas Uggah berkata sejumlah dua juta topeng muka akan diagihkan.

“Pihak kami telah menerima topeng muka tersebut dan sekarang kita sedang melakukan pembungkusan sebelum diagihkan.

“Penyelarasan pengagihan akan dibuat oleh pejabat Residen dan Pegawai Daerah melalui Jawatankuasa Pengurusan Bencana Negeri (JPBN) di peringkat bahagian dan dibantu oleh JPBN peringkat daerah,” katanya pada sidang media Covid-19 di Wisma Bapa Malaysia semalam.

Katanya, dua juta topeng tersebut adalah  janji yang telah diumumkan oleh Ketua Menteri, Datuk Patinggi Abang Johari Tun Openg.

“Kita berharap topeng muka ini dapat diagihkan secepat mungkin terutamanya di kawasan zon merah, bermula Jumaat ini,” kata Uggah.

Beliau menambah, JPBN turut membuat keputusan seperti kerja-kerja menyelenggara menara telekomunikasi dan pembukaan pusat internet di kawasan hijau (green zone) adalah dibenarkan.

“Esok kita akan umumkan di kawasan hijau yang dimaksudkan itu,” katanya.

Beliau turut mengingatkan semua agensi kerajaan mahupun swasta supaya mematuhi semua arahan yang dikeluarkan dari semasa ke semasa oleh JPBN Sarawak.

“Sarawak berada di dalam keadaan yang terkawal dengan kadar pematuhan Perintah Kawalan Pergerakan (PKP) 97%.

“Saya menyeru agar rakyat Sarawak terus mematuhi arahan yang dikeluarkan oleh kerajaan demi mengekang penularan Covid-19 daripada terus merebak,” kata Uggah.

See author's posts


Projek pembangunan SK Senari

KUCHING: Projek pembangunan semula Sekolah Kebangsaan Senari dijangka siap sepenuhnya pada 9 Julai 2022 dengan anggaran kos sebanyak RM7 juta.

Ahli Dewan Undangan Negeri (ADUN) Demak Laut Dr Hazland Abang Hipni berkata, projek ini telah dimulakan pada 10 Julai 2020.

“SK Senari adalah sebuah sekolah yang dibangunkan semula di bawah peruntukkan RM1 bilion yang dibiayai Kerajaan Sarawak,” katanya ketika berucap dalam Sesi Perbincangan Projek Pembangunan Semula Sekolah Daif Di Negeri Sarawak di SK Senari, baru-baru ini.

Tambahnya, skop kerja sekolah berkenaan melibatkan pembangunan semula bangunan pentadbiran, sokongan dan kuarters.

“Dengan adanya bangunan baharu ini akan meningkatkan lagi kualiti pendidikan akademik anak-anak Kampung Senari,” ujarnya.

Oleh Nur Ain Otsman

See author's posts


Bukti keprihatinan kerajaan

TURUN PADANG… Datuk Julaihi Narawi melawat kerja-kerja pemasangan paip projek cadangan Pembekalan Air Kanowit Fasa 2 Bahagian Sibu dari Salim Water Treatment Plant, Sibu Water Board Ke Kanowit, Sibu Bahagian Sibu.

SIBU: Cadangan Pembekalan Air Kanowit Fasa 2 Bahagian Sibu dari Salim Water Treatment Plant, Sibu Water Board Ke Kanowit, Sibu Bahagian Sibu sedang giat dilaksanakan.

Keprihatinan Kerajaan Sarawak melalui Kementerian Utiliti & Telekomunikasi (MUT) Sarawak dan Jabatan Bekalan Air Luar Bandar (JBALB) Sarawak sebagai agensi pelaksana dalam menyelesaikan isu bekalan air dihadapi oleh penduduk di Daerah Kanowit, kawasan Nibong Tada, Machan dan Sibu Jaya, Bahagian Sibu telah dizahirkan melalui pelaksanaan projek berimpak tinggi di bawah program Projek Rakyat itu.

Projek ini yang dijangka siap sepenuhnya pada penghujung tahun 2022, projek ini untuk memastikan penduduk-penduduk di Daerah Kanowit, kawasan Nibong Tada, Machan dan Sibu Jaya mempunyai bekalan air terawat yang lebih baik sekali gus mengurangkan isu bekalan air yang dihadapi oleh penduduk di kawasan berkenaan.

Projek yang dibiayai sepenuhnya oleh Kerajaan Sarawak dengan kos sekitar RM63.5 juta ini adalah di bawah kendalian JBALB Sarawak dengan skop kerja merangkumi pemasangan saluran paip air pelbagai saiz dari Loji Rawatan Air Salim ke kawasan Kanowit.

Ini termasuk penyambungan saluran paip air ke sistem yang sedia ada di kawasan Sibu Jaya, stesen pam penggalak di Durin, dan pembinaan tangki air di Bukong Jagoi.

Menteri Utiliti dan Telekomunikasi, Datuk Julaihi Narawi telah mengadakan lawatan ke tapak projek tersebut, semalam.

Katanya, perlaksanaan projek ini akan dapat menyelesaikan isu bekalan air yang sedang dihadapi oleh penduduk di kawasan terjejas.

“Di samping menambah baik sistem bekalan air sedia ada, projek ini juga dijangka akan melonjakkan taraf sosioekonomi masyarakat setempat dan memangkin pertumbuhan ekonomi yang lebih mampan serta memberi jaminan kualiti kehidupan yang lebih baik kepada penduduk di Daerah Kanowit, kawasan Nibong Tada, Machan dan Sibu Jaya,” ujarnya.

Bagi menjamin kualiti bekalan air yang lebih baik dan berterusan di Bahagian Sibu, JBALB Sarawak akan memastikan projek-projek yang kini dalam peringkat pelaksanaan akan disiapkan dalam jangka masa yang telah ditetapkan.

Projek-projek tersebut merupakan sebahagian daripada Sistem Grid Bekalan Air Sarawak yang diilhamkan oleh Ketua Premier Sarawak untuk menyelesaikan isu bekalan air secara efektif dan menyeluruh.

Turut hadir Pengarah JBALB Sarawak, Ir Chang Kuet Shian.

Oleh AKUN GIMAN

See author's posts


TUJUH MAUT dalam letupan pusat pengajian agama

ISLAMABAD: Sekurang-kurangnya tujuh kanak-kanak terbunuh dan 70 yang lain cedera pada Selasa dalam satu letupan di sebuah institusi pengajian agama di barat laut Pakistan, kata seorang pegawai.

Bom itu meletup di kawasan Dir di bandar Peshawar, kata Bilal Faizi, jurucakap perkhidmatan penyelamat 1122, kepada Agensi Anadolu.

Semua yang cedera telah dipindahkan ke Hospital Lady Reading dan sebahagian daripada mereka dalam keadaan kritikal, tambahnya.

Rakaman yang dikongsi oleh pegawai penyelamat menunjukkan letupan besar meruntuhkan sebahagian besar masjid.

Tidak ada kumpulan yang mengaku bertanggungjawab ke atas serangan itu setakat ini.- Bernama

See author's posts


Perkukuh dagangan komoditi pertanian

KUALA LUMPUR: Malaysia mengukuhkan lagi hubungan dagangan komoditi pertanian dengan Pakistan selain berbincang mengenai cara bagi meningkatkan bahagian pasaran agrikomoditi di negara tersebut.

Menurut Kementerian Perusahaan Perladangan dan Komoditi (KPPK), perkara tersebut dinyatakan menerusi lawatan kerja selama tiga hari oleh Menteri, Datuk Zuraida Kamaruddin ke Pakistan pada 30 Mac hingga 1 April 2022.

Dalam kenyataan semalam, kementerian berkata, delegasi Malaysia terbabit turut mempromosikan komoditi pertanian utama negara seperti minyak sawit, getah, kayu-kayan, lada, koko serta kenaf.

“Zuraida telah mengadakan pertemuan berasingan dengan Abdul Razak Dawood iaitu Penasihat Perdana Menteri bagi Perdagangan dan Pelaburan serta Ayub Afridi selaku Penasihat Perdana Menteri bagi hal ehwal Warga Pakistan di Luar Negara dan Pembangunan Modal Insan.

“Selain perbincangan mengenai usaha meningkatkan bahagian pasaran agrikomoditi Malaysia di Pakistan, perkara lain turut disentuh adalah kemungkinan kerjasama dalam penyelidikan dan pembangunan bagi sektor agrikomoditi serta kemungkinan mengambil khidmat pekerja Pakistan bagi ladang kelapa sawit,” katanya.

Menurut KPPK, Zuraida turut mengadakan sesi meja bulat khas dengan Dewan Perniagaan Islamabad dan Rawalpindi bagi berkongsi maklumat terkini mengenai komoditi Malaysia untuk makluman pemain industri.

Pada masa sama, ahli dewan perniagaan itu turut dipelawa untuk menjalin lebih banyak usaha niaga dan kerjasama dengan Malaysia, khususnya dalam pembangunan produk-produk hiliran seperti industri oleokimia, galas seismik getah asli, jalan raya campuran getah, pintu kayu dan coklat premium.

“Mereka juga dipelawa untuk menyertai acara Ekspo dan Sidang Kemuncak Agrikomoditi Antarabangsa Malaysia (MIACES) pada 26 hingga 28 Julai 2022 di Kuala Lumpur.”

Pakistan merupakan antara rakan dagang terbesar Malaysia dalam sektor agrikomoditi dan Kuala Lumpur juga mempunyai beberapa projek usaha sama, terutama dalam industri minyak sawit di Pelabuhan Qasim.

Islamabad juga berperanan sebagai rakan dagang dan strategik untuk produk agrikomoditi Malaysia dengan nilai eksport berjumlah RM3.31 bilion pada 2021.

Eksport agrikomoditi utama Malaysia ke Pakistan adalah minyak sawit (RM2.92 bilion), getah (RM253.90 juta) dan produk kayu-kayan (RM82.44 juta).- Bernama

See author's posts


Perodua anjur program jelajah di MPP

KUCHING: Syarikat Perodua melakukan program jelajah di Majlis Pembandaran Padawan (MPP) dengan sempena model baharu Perodua Alza semalam. Timbalan Pengerusi Majlis Perbandaran Padawan (MPP), Datuk Ahmad Ibrahim mengucapkan setinggi-tinggi terima kasih kepada Pengurus Besar Divisyen Jualan Perodua, Fazlee Alton Abdullah Saffri kerana memilih lokasi MPP sebagai satu-satunya tempat persinggahan untuk program jelajah ini.

“Pelancaran Perodua Alza Serba Baharu ini antara salah satu pencapaian Perodua sejak ditubuhkan dan menjadi bukti kerjasama secara efektif di antara pihak kerajaan danswasta. “Impak kemajuan industri automotif negara dapat dilihat melalui aktiviti ekonomi yang dijana seperti mewujudkan peluang pekerjaan, peningkatan kemahiran teknikal, pindahan teknologi dan mengurangkan kebergantungan kepada syarikat asing. “Saya juga difahamkan terdapat seramai 11,500 pekerja tempatan di Perodua yang terdiri daripada pekerja operator hingga ke tahap pengurusan,” katanya.

Datuk Ahmad Ibrahim yakin sasaran Perodua dapat dicapai berikutan pertumbuhan industri automotif negara yang amat memberangsangkan pada suku pertama tahun ini dengan 61,624 kenderaan didaftarkan, peningkatan sebanyak 6.4 peratus berbanding 57,909 unit kenderaan yang dijual antara Januari dan Mac tahun lepas. “Kerajaan amat berbangga dengan kejayaan yang telah dicapai oleh Perodua yang kini merupakan syarikat automotif nasional utama negara sejak 2006 dan menjadi jenama buatan tempatan yang dipercayai dalam kalangan rakyat Malaysia tetapi ianya juga sangat digemari oleh pencuri kereta.

“Saya berharap Perodua boleh memperkenalkan immobilizer binaan untuk semua model baharu untuk membantu mengurangkan kecurian kereta untuk alat ganti,” katanya. Sehubungan itu, beliau amat berminat dengan ciri-ciri canggih yang ada pada Perodua Alza dengan 10 penambahbaikkan ketara dari segi keselesaan pemanduan dan lebih versatil. Ahmad Ibrahim yakin dengan model baharu ini, akan diterima baik oleh seluruh Rakyat Malaysia kerana harganya yang kompetitif dan aspek keselamatannya dipertingkatkan sesuai mengikut aspek pemanduan di Malaysia.

See author's posts


Malaysia-Indonesia tingkat kerjasama sektor perdagangan, pelaburan, halal

PUTRAJAYA: Malaysia dan Indonesia hari ini meningkatkan lagi kerjasama dalam sektor perdagangan, pelaburan dan halal berikutan pemeteraian perjanjian sempena lawatan Presiden Indonesia Joko Widodo dan delegasinya ke Malaysia.

Menteri Pelaburan, Perdagangan dan Industri Tengku Datuk Seri Zafrul Abdul Aziz dan rakan sejawatannya, Menteri Perdagangan Indonesia Zulkifli Hasan, mewakili Malaysia dan Indonesia, memeterai perjanjian perdagangan sempadan dan memorandum persefahaman mengenai kerjasama menggalakkan pelaburan semasa majlis menandatangani instrumen dua hala di Kompleks Seri Perdana di sini, hari ini.

Ketua Pengarah Jabatan Kemajuan Islam Malaysia (JAKIM) Hakimah Mohd Yusoff dan Pengerusi Badan Penyelenggara Jaminan Produk Halal Indonesia Muhammad Aqil Irham menandatangani kerjasama secara bersama dalam pengiktirafan pensijilan halal untuk produk halal.

Malaysia turut memeterai perjanjian rentas sempadan yang ditandatangani oleh Menteri Dalam Negeri Datuk Seri Saifuddin Nasution Ismail dan Menteri Dalam Negeri Indonesia Tito Karnavian.

Joko Widodo dalam rangka lawatan kerja dua hari ke Malaysia atas jemputan Perdana Menteri Datuk Seri Anwar Ibrahim, mulai Rabu, untuk mengukuhkan lagi hubungan yang telah lama terjalin dan rapat antara kedua-dua negara itu.

Indonesia merupakan rakan dagang keenam terbesar Malaysia dan kedua terbesar dalam kalangan negara-negara anggota ASEAN pada 2022 dengan jumlah perdagangan sebanyak RM130.14 bilion (AS$29.55 billion).

Ini merupakan peningkatan sebanyak 36.5 peratus daripada RM95.31 bilion (US$22.98 bilion) pada 2021. – Bernama

See author's posts


Mahu hak milik Kepulauan Chagos dijelaskan

PEMILIKAN Kepulauan Chagos telah menjadi isu perbalahan antara Britain dan Mauritius. • Foto AFP

PORT LOUIS, Mauritius: Mauritius dilaporkan meminta enjin carian Google untuk menerangkan bahawa Kepulauan Chagos sebagai sebahagian daripada wilayahnya di tengah-tengah perbalahan dengan Britain, lapor AFP.

Isi pemilikan pulau mencetuskan sengketa antara Britain dan Mauritius.

Awal bulan ini, pihak berkuasa Mauritius telah menaikkan bendera negara itu di Pulau Peros Banhos setelah Duta Mauritius ke Pertubuhan Bangsa-Bangsa Bersatu (PBB), Jagdish Koonjul berkata, negaranya telah menebus semula pulau berkenaan dari Britain.

Selepas bendera dinaikkan, Perdana Menteri, Pravind Jugnauth dilaporkan berkata bahawa ia merupakaan saat penuh emosi buat Mauritius.

Kerajaan Britain mengatakan ia mempunyai kedaulatan ke atas pulau itu.

Jugnauth berkata, lawatan kapal penyelidikan itu ke kepulauan tuntutan bertindih Chagos adalah ‘bersejarah’ dan Mauritius tidak perlu meminta kebenaran daripada Britain atau Amerika Syarikat (AS).

Jugnauth enuduh kerajaan Britain tidak mematuhi undang-undang antarbangsa.

Bagaimanapun, kerjaan Britain berkata, pihaknya telah memegang kedaulatan ke atas rantau itu sejak 1814 sambil menolak tuntutan kerajaan Mauritius ke atas pulau berkenaan.

Mahkamah Keadilan Antarabangsa pada 2019 telah menyokong Mauritius sambil mengisytiharkan bahawa Britain harus menyerahkan pulau tersebut. – AFP

See author's posts


Hampir pupus, anggerik Nervilia singaporensis ditemui

SINGAPURA: Spesies baharu anggerik asli dan endemik di Singapura ditemui tahun lalu oleh penyelidik dari Kebun Bunga Singapura.

Lapor AFP, spesies Nervilia singaporensis, ditemui pada Julai 2019 di Hutan Simpanan Bukit Timah, menurut Lembaga Taman Negara (NParks) dalam satu kenyataan media semalam.

Genus Nervilia dianggap sudah pupus di Singapura selepas kali terakhir dilihat pada tahun 1889 sehingga ditemui baru-baru ini.

Singapura kini mempunyai lima spesies tumbuh-tumbuhan endemik dengan empat hanya boleh dilihat di hutan simpan.

“Nervilia singaporensis, yang boleh tumbuh setinggi sehingga sembilan sentimeter, dianggap sangat terancam di peringkat nasional dan sejagat kerana ia menghasilkan hanya sebilangan kecil biji lantas menyukarkannya untuk bertumbuh,” jelas NParks.

Sebelum penemuan Nervilia singaporensis, Singapura mempunyai empat spesies tanaman endemik yang terdiri daripada Singapore Ginger (Zingiber singapurense), Hanguana rubinea, Hanguana triangulata dan Splachnobryum temasekensis.-AFP

See author's posts


Bekas pemain sepak takraw negara Adnan Saidin meninggal dunia

ALOR SETAR: Bekas pemain sepak takraw negara Adnan Saidin, 66, meninggal dunia di Hospital Sultanah Bahiyah (HSB) di sini kira-kira 6.00 pagi tadi akibat masalah kesihatan.

Anaknya Mohd Faizal Adnan, 38, berkata, Allahyarham bapanya itu mula dimasukkan ke sebuah pusat perubatan swasta di sini sejak seminggu lepas sebelum dirujuk ke HSB, semalam.

“Pada awalnya, ayah dirawat di sebuah pusat perubatan swasta di Alor Setar kerana disyaki menghidap tibi sebelum mengalami masalah pada jantung dan jangkitan kuman pada paru-paru. Masuk hari ketiga dirawat, dia tidak sedarkan diri dan imbasan pada kepala mendapati terdapat pendarahan dalam kepalanya.

“Selepas itu, Allahyarham telah dirujuk ke HSB semalam dan meninggal dunia hari ini,” katanya ketika ditemui pemberita di HSB di sini, hari ini.

Mohd Faizal berkata, sebelum Allahyarham dimasukkan ke pusat perubatan swasta itu, keadaan bapanya memang sudah kelihatan lemah.

“Kebiasaannya, kalau Aidilfitri memang dia akan berjalan tetapi tahun ini nampak tidak larat dan semua ahli keluarga yang lain datang beraya di rumah. Sebelum dia tidak sedarkan diri, kami ada bersembang seperti biasa dan dia juga sempat menonton televisyen.

“Sebelum dimasukkan ke pusat perubatan itu, dia ada juga menonton sukan sepak takraw di televisyen kerana dia memang cintakan sukan itu serta kalau bab-bab sukan ini memang semua Allahyarham ambil tahu,” katanya.

Beliau berkata Allahyarham bapanya akan dikebumikan di Kampung Padang, dekat sini selepas solat zuhur nanti.

Bekas ketua pasukan negara dari 1980 hingga 1986 dan Kedah dari 1976 hingga 1992 itu dilahirkan di Kampung Padang, Tandop, dekat sini dan mula berjinak-jinak dalam sukan itu sejak berusia lapan tahun lagi.

Hampir 20 tahun berkecimpung dalam sukan itu, bekas raja libas sepak takraw negara itu banyak melakar kenangan manis terutamanya ketika berdepan musuh tradisi, Thailand pada aksi final Sukan SEA di Jakarta, Indonesia pada 1979.

Kehebatan Adnan dalam sukan itu membolehkan Allahyarham dinobatkan sebagai Pemain Terbaik Asia 1984 dan digelar Raja Sepak Takraw Asia 1986.

Adnan meninggalkan seorang isteri dan enam anak. – Bernama

See author's posts


Laksana PKPB satu keputusan sukar

KUALA LUMPUR: Langkah kerajaan
melaksanakan Perintah Kawalan Pergerakan Bersyarat (PKPB) merupakan satu
keputusan yang amat sukar untuk dibuat, kata Menteri Komunikasi dan Multimedia
Datuk Saifuddin Abdullah.

Beliau berkata kerajaan, dengan
menggunakan kebijaksanaan, perlu membuat keputusan yang seimbang mengambil kira
kepentingan ekonomi dan pada masa sama melihat kepada situasi perkembangan
semasa wabak COVID-19 di negara ini.

“Seperti perumpamaan Melayu,
‘ditelan mati emak, diluah mati bapa’, Kalau tak diteruskan (kegiatan
ekonomi), ekonomi terencat. Bank Negara Malaysia kata kita (negara)
rugi, atau Menteri Kewangan kata kita rugi RM2.4 bilion sehari, tapi kalau nak
dibenarkan bergerak dari segi sektor ekonomi, kita ada masalah COVID-19 yang
masih belum selesai.

“Kerajaan memainkan peranan
untuk memberikan ruang (menjalankan sektor ekonomi) kerana kita (kerajaan)
terpaksa, tiada pilihan.  Kalau sambung lagi larangan untuk kegiatan
ekonomi, kita akan alami krisis ekonomi yang lebih teruk daripada 1997. Kita
akan hilang 1.8 juta pekerjaan,” katanya ketika menjadi tetamu rancangan
Selamat Pagi Malaysia terbitan Radio Televisyen Malaysia (RTM), semalam.

Saifuddin berkata kerajaan
mengambil langkah berhati-hati dan hanya membuat keputusan itu setelah
mendapat nasihat daripada Kementerian Kesihatan yang bersesuaian dengan
ketetapan Pertubuhan Kesihatan Sedunia.

“Kita tak buat keputusan
sendiri, ia bergantung kepada fakta dan keperluan yang tak boleh
dielakkan,” katanya.

Saifuddin berkata kerajaan juga
mengambil kira semua aspek sebelum keputusan tersebut dicapai termasuk melihat
langkah yang diambil beberapa negara dalam melaksanakan kelonggaran pergerakan.

“Kita belajar daripada
pengalaman mereka (negara lain). Kita lihat di mana kesilapannya dan kita cuba
elak daripada melakukan kesilapan yang sama …ada negara yang benarkan
festival atau perayaan, jadi orang ramai ke sana (hadirinya). Kita pun ada
perayaan, Aidilfitri dan kita dah buat keputusan, tak payah beraya
beramai-ramai dan tak dibenarkan pergerakan balik kampung,” katanya.

Mengenai PKPB yang akan bermula hari
ini, Saifuddin berkata setiap individu bertanggungjawab memastikan disiplin
diri sentiasa terjaga bagi memastikan rantaian COVID-19 dapat diputuskan.

“Apa yang penting disiplin
kita. Pastikan hanya pergi kerja dan balik kerja, jangan lepak. Jaga
kebersihan, selalu basuh tangan dan amalkan penjarakan sosial sebab akhirnya
baik dari segi ekonomi, sosial, politik atau apa pun ia bergantung kepada
disiplin kita dan kerjasama semua untuk memerangi COVID-19,” katanya.

Jumaat lepas, Perdana
Menteri Tan Sri Muhyiddin Yassin mengumumkan kerajaan akan
melaksanakan PKPB bagi membolehkan sebahagian sektor ekonomi dan sosial
dibuka semula mulai esok (4 Mei).

Beliau berkata kerajaan sedia membuka semula aktiviti ekonomi secara terkawal dan berhati-hati di bawah PKPB dengan sektor yang akan dibenarkan beroperasi tertakluk kepada syarat-syarat dan prosedur operasi standard (SOP) ditetapkan pihak berkuasa.– Bernama

See author's posts